7 Punca Gegata Pada Anak & Cara Betul Nak Hilangkannya. Bukan Sebab Dijilat Jin!

Eh asyik tergaru-garu je si adik ni dari tadi. Makin besar dah pulak tempat gatalnya… Nampak macam gegata. Apa punca gegata ni sebenarnya? Gigitan serangga, alergi tersilap makan atau habuk?
Makin digaru semakin membesar dan mula bengkak. Daripada bintat kecil, boleh bertukar menjadi peta merebak satu badan… Gatalnya bukan main lagi!

Memang stres bila terkena serangan gegata ni, dan kasihan bila anak-anak kecil yang kena. Asyik mengadu gatal dan tentu rasa tak selesa.
Tapi pernahkah kita terfikir apa sebenarnya gegata ni dan apa punca gegata boleh terjadi?

Jom ketahui lebih lanjut melalui artikel ini.

7 Perkara Tentang Gegata Pada Anak, Punca & Cara Mengatasinya
1. Apakah Gegata?
Dalam masyarakat kita di Malaysia, gegata juga dikenali sebagai sopak garam, kelopak garam, dan ‘ludah jin’.
Namun dalam terma perubatan, gegata dikenali sebagai urticaria atau hives dalam bahasa Inggeris.
Gegata boleh timbul secara tiba-tiba, di mana kulit boleh ber’bintat’ seakan akan gigitan nyamuk dan terasa amat gatal.
Menurut Medical Mythbuster Malaysia, punca gegata ini terjadi adalah apabila tubuh kita merembeskan histamin dan beberapa bahan lain menyebabkan cecair dibocorkan dari saluran darah ke lapisan dermis kulit.
Faktor ini membawa kepada kebengkakan kulit dan kegatalan yang melampau.
Dalam kebanyakan kes, biasanya gegata ini akan hilang selepas 24-48 jam dan ia tidaklah serius.

2. Jenis Gegata
Menurut portal MyHealth, terdapat 2 jenis gegata (urtikaria) iaitu

Urtikaria akut – jika ia terjadi secara tiba-tiba dan berterusan kurang daripada 6 minggu. Kebanyakan gegata akan hilang selepas 24-48 jam. Urtikaria akut boleh berulang pada sesetengah orang orang.
Urtikaria kronik – jika ia berterusan lebih lama daripada 6 minggu. (Kronik bermakna berterusan dan berpanjangan)

3. Punca Gegata
Gegata berlaku apabila tubuh anda bertindak balas terhadap alergen (alahan) dan melepaskan histamin atau bahan kimia lain dari bawah permukaan kulit.
Terdapat beberapa makanan, aktiviti dan perkara perkara tertentu yang boleh menyebabkan punca gegata (urtikaria).

Alahan Makanan – seperti alahan kepada kacang, strawberi, buah-buahan sitrus, telur, bahan tambahan makanan, rempah, coklat, atau kerang. Kadang-kadang anda boleh mendapat alahan kepada makanan walaupun anda telah makan makanan tersebut tanpa sebarang masalah banyak kali sebelum ini.
Alahan Serangga – kepada gigitan serangga dan penyengat.
Alahan Ubat – Alahan kepada ubat-ubatan seperti penisilin, aspirin, ubat penahan sakit,anti-radang, dan lain-lain.
Jangkitan Virus – Jangkitan virus yang ringan seperti selsema boleh mencetuskan ruam urtikaria pada sesetengah orang. (Anda bertindak balas terhadap virus.)
Sentuhan kulit – Sentuhan kulit dengan sensitiser menyebabkan urtikaria setempat pada sesetengah orang. Contoh sensitiser termasuk bahan kimia, minyak wangi, getah, kosmetik, tumbuh-tumbuhan, ‘ointment’, sengat, dan lain-lain.
Dermographism – Urtikaria fizikal adalah keadaan di mana ruam setempat timbul apabila kulit dirangsang secara fizikal. Pembentukan ruam di kawasan kulit yang telah diusap dipanggil ‘Dermographism’.
Tidak Diketahui – Untuk penyakit gegata yang kronik, hampir 90% tidak diketahui pencetusnya. Situasi tersebut digelar ‘spontaneous urticaria’.

Contoh Pembentukan ruam di kawasan kulit yang telah diusap dipanggil ‘Dermographism’ / Foto Kredit: MedicalNewsToday
4. Adakah Gegata Boleh Berjangkit?
Tidak.
Gegata tidak berjangkit melalui sentuhan.
Sebaliknya gegata bersifat ‘migratory’, maksudnya tompok-tompok gatal tersebut berpindah randah dari satu bahagian tubuh ke satu bahagian lain.
Ia biasanya merebak dari satu bahagian ke bahagian lain, tidak lebih daripada 24 jam, serta hilang tanpa sebarang parut.
Tapi sekiranya gegata yang pesakit alami tidak memenuhi kriteria-kriteria di atas (tidak berpindah, lebih 24 jam di satu-satu tempat, berparut) maka penyakit lain seperti ‘urticarial vasculitis’ akan disyaki dan kemungkinan penyiasatan lanjut termasuk biopsy kulit perlu dilakukan.
[Baca juga : Rupanya Inilah ‘Kamitetep Beracun’ Melekat Di Dinding Rumah, Boleh Gatal Satu Badan!]

5. Kenapa Kanak-kanak Mudah Terkena Gegata?
Mereka yang sememangnya diketahui mempunyai alahan lebih cenderung mendapat gegata, ini termasuklah kanak-kanak.
Menurut statistik, lebih 25% kanak-kanak pernah mengalaminya sekurang-kurangnya sekali.
Sekiranya si anak mudah mengalami jangkitan atau sememangnya sedang mengalami masalah kesihatan, maka kemungkinan untuk terkena jangkitan gegata adalah lebih tinggi.
Foto kredit: gettyimages.de
6. Cara Menghilangkan Gegata Ringan Di Rumah
Ada perkara yang boleh anda lakukan untuk mengurangkan rasa tidak selesa. Memang kasihan terutamanya bila anak kecil diserang gegata.
Apabila diserang gegata, antara langkah yang boleh dilakukan adalah seperti berikut:

Elakkan menggaru gatal-gatal
Sapukan krim anti-gatal
Tutup kawasan jangkitan dengan kain sejuk
Pakai pakaian yang longgar

7. Rawatan Gegata, Ubat-ubatan & Tanda Bahaya
Rawatan / ubat-ubatan yang dipreskripsikan untuk mengatasi gegata termasuklah:

Ada banyak jenis ubat antihistamine di hospital-hospital dan klinik-klinik kerajaan seperti Loratadine, Pitiron, Cetirizine (zyrtec), Desloratadine (Aerius).
Kanak-kanak berumur di bawah dua tahun yang mengalami gegata perlu berjumpa doktor kanak-kanak (paediatrik) sebelum mengambil ubat antihistamin.
Kes gatal yang teruk boleh menyebabkan pembengkakan di tekak dan muka. Ini menyukarkan pernafasan atau menelan. Hubungi pakar perubatan kerana terdapat suntikan yang boleh membantu menghentikan gejala.

Sekiranya anak-anak mempunyai alahan dan ibu bapa tahu bahan mana yang cenderung menyebabkan reaksi alergi, lazimnya doktor anda akan mencadangkan agar anak-anak tidak terdedah kepada faktor-faktor tersebut.
Sekiranya gegata asyik berulang dan anda terkena gegata yang kronik, doktor akan mengambil ujian darah untuk memastikan tiada penyakit lain yang menyebabkan gegata tersebut.
Ubat antihistamine akan diberikan selagi gegata itu masih ada, dan ubat akan dikurangkan atau ditambah dos sesuai dengan keadaan penyakit pada setiap temujanji.

Serangan Gegata Boleh Merbahaya Jika…
Sekiranya gegata disusuli dengan pembengkakan mulut atau mata, sesak nafas atau perubahan suara, anak perlu segera dibawa ke hospital kerana itu menunjukkan bahawa pembengkakan juga berlaku di bahagian dalam badan dan mungkin juga menutup salur pernafasan.
Jadi ibu ayah kena alert dengan tanda bahaya ini dan dapatkan rawatan yang sebetulnya untuk anak-anak jika mereka terkena serangan gegata.
Ingat, ini bukannya sebab terkena jilatan jin atau apa-apa perkara mistik ya!
[Baca juga : 9 Cara Semulajadi Hilangkan ‘Blackhead’ & ‘Whitehead’ Pada Wajah]


Ramai Tak Tahu, Ini 8 Tabiat Tidur Yang Buat Anda Cepat Gemuk

“Ish, tahu-tahu je naik 5 kg. Apa yang aku makan ni? Rasanya tak adalah ‘melantak’ pun, makan di luar pun jarang. Stres! Apa punca gemuk aku ni sebenarnya?”
Hairan dan pelik bukan apabila berat badan anda tiba-tiba menaik tanpa sebarang sebab? Walaupun ada yang telah berusaha untuk menurunkan berat badan, tapi masih tidak menunjukkan sebarang perubahan.

Mungkinkah anda melakukan salah satu daripada tabiat ini?
Foto Kredit: marycrimmins.com

8 Tabiat Tengah Malam Yang Menjadi Punca Gemuk
Mungkin punca gemuk anda bukan disebabkan anda terlalu banyak makan benda yang berlemak atau manisan. Sebaliknya, cuba periksa tabiat waktu tengah malam ini.

1. Tidur Tak Teratur
Tahukah anda, tidur anda tak teratur atau tak cukup tidur, ia akan menjejaskan kadar metabolisme tubuh. Sebuah kajian dilaporkan melalui laman web kesihatan Health24 bahawa masa tidur yang konsisten dikaitkan dengan kurangnya lemak dalam tubuh.
Menurut laporan dalam jurnal tersebut juga, kita patut cuba mengekalkan waktu bangun tidur yang sama setiap hari sekalipun tidak dapat masuk tidur pada waktu yang sama kerana ia berkait rapat dengan kebolehan tubuh untuk mengekalkan berat badan yang ideal.
Foto Kredit : lythamtherapies.co.uk
2. Mengambil Makanan Berat Pada Waktu Malam
Sesetengah orang kurang menitikberatkan pemakanan pada waktu siang kerana sibuk bekerja dan mengalami kekangan masa atas sebab-sebab tertentu. Maka, mereka cenderung untuk memakan hidangan yang lebih besar pada waktu makan malam. Jadi, tak hairanlah begitu banyak restoran 24 jam yang menghidangkan pelbagai makanan berat seperti nasi lemak, roti canai, dan nasi kandar.
Tabiat ini adalah salah satu punca gemuk kerana anda kurang beraktiviti lagi selepas selesai makan malam. Maka, ia menyebabkan pencernaan anda kurang efisyen.
Foto Kredit: pinterest.com
3. Terus Tidur Selepas Makan Malam
Salah satu lagi punca gemuk yang sering dilakukan adalah makan malam terlalu lewat hingga hampir dengan waktu tidur. Tabiat ini menyebabkan lemak akan terkumpul dalam tubuh dari hari ke hari.
Seelok-eloknya, anda disarankan untuk mengambil makan malam sekurang-kurangnya 1.5 hingga 2 jam sebelum waktu tidur anda.
Foto Kredit: mommyish.com
4. Snek Tengah Malam Atau ‘Supper’
Sekali-sekala, tidak salah untuk anda mengunyah snek atau ‘supper’ selepas waktu makan malam. Namun, elakkan ia daripada menjadi kebiasaan. Jika terasa lapar, makanlah makanan yang kurang berkalori seperti salad buah-buahan.
Ini kerana makanan yang diambil pada waktu malam akan memberi tenaga kepada anda sehingga menyebabkan anda sukar untuk tidur awal. Selain itu, jika anda makan makanan seperti biskut, roti manis, coklat, dan kek, makanan ini mengandungi terlalu banyak kandungan gula yang diproses dan perlu dibakar secepat mungkin.
Foto Kredit: kaylaitsines.com
5. ‘Skip’ Makan Malam
Ingatkan ‘skip’ makan malam boleh menjadikan anda kurus? Fikir semula.
Apabila anda tidak mengambil makan malam, metabolisme tubuh akan menjadi lebih perlahan.
Di samping itu, tabiat ‘skip’ makan malam boleh menjejaskan emosi seseorang dan akan menjadikan anda lebih lapar pada keesokan harinya. Akibatnya, kita cenderung untuk makan lebih banyak.
Foto Kredit: vitals.lifehacker.com
6. Minum Kopi
Kopi atau sebarang minuman berkafein seperti sesetengah soda yang diambil pada waktu malam adalah amat buruk untuk kesihatan anda. Selain menyebabkan tidur anda terganggu, ia juga mengandungi banyak kalori.
Oleh itu, minumlah air kosong pada waktu malam supaya anda dapat menjadikan fungsi badan lebih efisyen. Jika teringin meminum minuman manis, pilihlah jus buah-buahan segar tanpa gula atau susu suam.
Foto Kredit: cafe-hallmanns.com
7. Menggunakan Gajet Sebelum Tidur
Menurut kajian yang dilaporkan melalui Daily Mail, lampu biru yang dihasilkan oleh peranti ini boleh menjejaskan kesihatan serta mengganggu tidur anda. Penelitian mendapati lampu biru tersebut dapat menjadikan seseorang berasa lapar seawal 15 minit selepas terdedah kepada lampu biru tersebut.
Oleh itu, elakkan menggunakan gajet dalam jangka masa 1 jam sebelum tidur. Bukan itu saja, pengkaji yang terlibat dalam eksprimen tersebut menekankan supaya kita tidak lagi mengecas handphone atau sebarang gajet dalam bilik tidur.
Sebaiknya, tutup semua lampu dan tidurlah dalam keadaan gelap. Keadaan ini akan membantu anda mendapat tidur yang nyenyak dan berkualiti.
Foto Kredit: utter.bewakoof.com
8. Tidur Lewat
Tidur lewat akan mengganggu corak tidur dan aktiviti harian anda setiap hari. Ia juga boleh menjadi punca gemuk kerana kitaran tubuh anda berlaku bertentangan dengan cara semulajadi di mana ia patut berehat.
Menurut Pakar Perunding Kanak-kanak, Pusat Perubatan KPJ Damansara, Dr.Mohammad Iqbal Mohammad Sarwar menerusi sebuah akhbar, tidur lewat adalah punca gemuk kerana perut cenderung berasa lapar akibat berjaga.
Apabila mengambil makanan berat pada waktu tengah malam, tubuh pula akan kepenatan kerana organ-organ pencernaan dipaksa bekerja dan tidak mendapat rehat yang secukupnya sepanjang malam.
Foto Kredit: time.com
Tidur Awal, Bangun Awal!
Dalam sesetengah keadaan, memang kita berasa sukar untuk tidur terlalu awal. Namun, ia sebenarnya adalah tabiat yang boleh dilatih.
Malah, ramai ahli fikir dan orang-orang hebat yang terkenal memulakan hari mereka seawal jam 4 pagi. Dalam Islam juga, tabiat bangun awal pagi ini amat digalakkan. Selain membantu anda mengurangkan berat badan, anda akan berasa lebih segar dan bertenaga sepanjang hari.


9 Sebab Kita Rasa Tak Kenyang Dan Asyik Nak Mengunyah

“Apasal la aku ni rasa nak mengunyah je. Padahal tadi baru je makan tengah hari.”
Susah betul rasanya nak mengawal diri daripada terlebih makan. Kadang-kadang kita juga boleh jadi tak perasan yang perkara ini dah menjadi tabiat tidak sihat yang kita lakukan setiap hari. Lebih menakutkan, negara kita mengungguli carta obesiti di rantau Asia dengan rekod 38.5% daripada rakyatnya mempunyai berat badan berlebihan.

Selain gaya hidup dan terkenal dengan syurga makanan, sebenarnya ada faktor sains yang boleh dikaitkan dengan punca seseorang cenderung untuk makan secara berlebihan.
9 Punca Terlebih Makan Dari Sudut Sains
1. Tekanan / Stres
Mungkin tanpa disedari tekanan yang datang daripada kerja atau di rumah membuatkan diri lebih cenderung untuk makan makanan yang kurang sihat. kajian mendapati badan bertindak sedemikian kerana kekurangan hormon serotonin iaitu hormon yang membuatkan kita berasa tenang dan gembira. Jadi, badan memberi respon untuk makan ‘comfort food’ seperti pasta atau roti yang tinggi karbohidrat untuk meningkatkan paras hormon serotonin dalam badan.

Perkara ini terjadi kerana sewaktu individu sedang stres, hormon kortisol iaitu hormon stres berada pada paras yang tinggi dalam badan dan menyebabkan kita berasa untuk makan dengan banyak. Hormon ini memberi isyarat kepada otak bahawa kita tidak kenyang walaupun pada ketika itu kita tidak berasa lapar.

Foto Kredit: gethealthy.education
2. Obesiti
Makan secara berlebihan boleh mengakibatkan obesiti. Tetapi pada masa yang sama, obesiti juga boleh menyebabakan seseorang untuk makan lebih daripada kadar yang diperlukan. Kajian mendapati bahawa lemak berlebihan di dalam badan membuatkan tahap insulin dalam badan menjadi tinggi dan seterusnya membuatkan seseorang cenderung untuk makan secara berlebihan.
Bukan itu sahaja, sel lemak pada badan juga membuatkan badan kurang sensitif pada hormon leptin iaitu hormon yang memberi isyarat rasa kenyang atau puas. Corak pemakanan orang obesiti juga didapati kurang sihat berbanding individu yang mempunyai BMI seimbang kerana lemak mempunyai hormonnya tersendiri yang membuatkan seseorang cepat lapar dan seterusnya mempengaruhi kadar pemakanan seseorang.
Foto Kredit: vedicus.com/
3. Hipoglycemia
Paras gula rendah dalam badan boleh berpunca daripada tabiat yang tidak sihat seperti suka ‘skip’ waktu makan atau masalah pada organ dalaman seperti pankreas. Apa jua puncanya, pada ketika kandungan gula dalam darah rendah, perut terasa lapar dan menandakan badan perlukan nutrisi.
Ini merupakan cara otak memberi isyarat untuk makan untuk mengimbangi kadar gula dalam badan. Dapatkan nasihat doktor supaya anda dapat mengamalkan corak pemakanan yang sesuai untuk mengatasi masalah ini.
Elakkan makanan dan minuman bergula
4. Diabetes
Kandungan gula dalam darah perlu berada dalam tahap optimum. Kalau terlalu rendah boleh menyebabkan hypoglycemia, kalau terlalu tinggi pula boleh akibatkan diabetes. Mungkin ada sesetengah individu yang mahu menangani hypoglycemia tetapi jika tidak kena pada caranya boleh berisiko terhadap diabetes pula.
Individu yang kurang gula dalam badan mudah rasa lapar, manakala yang terlebih gula dalam badan pula lebih cenderung untuk mengidam makan macam-macam. Oleh itu, adalah penting untuk kita menangani rasa lapar dengan makan makanan yang berkhasiat dan mengenyangkan bagi memastikan paras gula dalam badan berada pada tahap normal di samping dapat mengawal pemakanan.

5. Datang Bulan
Ketika wanita berada dalam keadaan haid, badan mudah terasa lenguh dan lebih kerap berasa haus. Hal ini kerana pada waktu itu, badan memerlukan banyak tenaga bagi memastikan kitaran haid berjalan dengan lancar.
Perubahan hormon pada badan juga membuatkan wanita lebih berselera untuk makan lebih-lebih lagi makanan yang tidak sihat. corak hormon yang berubah membuatkan otak memberi isyarat untuk makan makanan kalori tinggi untuk mendapatkan bekalan tenaga yang lebih banyak.
Foto Kredit: evoke.ie/
6. Pengambilan Ubat
Peningkatan dalam selera makan mungkin juga disebabkan oleh kesan sampingan ubat yang diambil. Lebih-lebih lagi ubat antidepressant, steroid untuk penyakit lupus dan alergi atau ubat anti-sawan. Namun, jangan berhenti mengambil ubat tanpa mendapatkan nasihat daripada doktor terlebih dahulu.
Jika kesan sampingannya merisaukan anda, minta saranan daripada doktor sekiranya boleh bertukar jenis ubat yang diambil. Mungkin doktor boleh menyarankan alternatif ubat lain yang kurang kesan sampingannya.
Foto Kredit: netdoctor.co.uk
7. Kurang Minum Air
Perut yang lapar mungkin juga disebabkan oleh badan yang kekurangan air. kajian juga membuktikan bahawa ramai yang salah anggap dan tidak dapat membezakan antara isyarat lapar atau haus.
Bagi melatih diri supaya badan kekal hidrat, pakar mencadangkan untuk minum segelas air suam pada awal pagi dan membawa bekal air kosong sebanyak 1.5 ke 2,5 liter untuk dihabiskan dalam masa sehari.
Elakkan minuman bergula sekerap mungkin supaya badan dapat mengenal pasti dengan lebih mudah sama ada rasa haus atau lapar supaya tidak terlebih makan.
Foto Kredit: ivetta.ua
8. Kurang Tidur / Insomnia
Tidur yang cukup bukan sahaja penting supaya badan berasa lebih rehat dan tenang tetapi penting untuk memastikan proses dalam badan berjalan dengan lancar. Tanpa tidur yang cukup sekitar 7 ke 8 jam, hormon grehlin iaitu yang memberi tindakbalas lapar semakin tinggi dalam badan.
Hal ini membuatkan diri rasa cenderung untuk makan berlebihan sebaik sahaja bangun dari tidur.  Individu yang kekurangan tidur juga lebih cenderung untuk makan melebihi daripada kadar yang diperlukan. Pakar turut menerangkan bahawa kekurangan tidur dan hormon yang tidak seimbang ini juga berkait rapat dengan stres.
Foto Kredit: inc.com
9. Hyperthyroidism
Ada juga sesetengah situasi di mana seseorang tersebut mula makan secara berlebihan tetapi berat badan tetap menurun. Walaupun perkara ini dianggap baik tetapi ia mungkin memberi isyarat kepada penyakit dalam badan.
Individu yang mengalami perkara ini mungkin terdedah kepada penyakit hyperthyroidism. Penyakit ini menyebabkan nafsu makan seseorang bertambah kerana kelenjar tiroid yang berfungsi secara lebih aktif. Kelenjar tiroid yang terlebih aktif membuatkan sistem badan seseorang berfungsi dengan lebih cepat.
Kesannya, badan menjadi cepat lapar kerana tahap metabolisme yang tinggi. Tambahan pula, tiroid  memberi kesan kepada rasa kenyang seseorang jadi anda mungkin sukar untuk mencapai kepuasan ketika makan dan rasa mengidam yang susah untuk dipuaskan. Ujian bagi mengetahui status hormon tiroid  boleh didapati di klinik kesihatan dan hospital kerajaan dan swasta.

Jangan Terlalu Mengikut Nafsu
Apabila kita sudah faham bagaimana tubuh badan memberi respon kepada paras hormon dan kadar gula yang tidak menentu, kita pasti lebih bijak untuk menangani rasa keinginan untuk makan dengan kaedah yang lebih sihat. Selain itu, seseorang juga perlu mengamalkan pengambilan air kosong yang mencukupi setiap hari supaya tidak terpedaya dengan isyarat badan yang sering mendorong kita untuk makan walaupun tidak lapar.
Tidur yang mencukupi pada waktu malam juga penting supaya seluruh badan mendapat rehat yang cukup dan kadar hormon yang lebih seimbang untuk memulakan hari baru. Memiliki berat badan yang ideal juga penting untuk memastikan kesihatan terjaga di samping dapat meningkatkan keyakinan diri. oleh itu, pengamalan gaya hidup sihat harus dititikberatkan supaya kita dapat hidup dengan lebih sihat

Sumber: Reader’s Digest


Punca Gigi Anak Reput Dan Hitam, Rupanya Salah Pilih Susu…

Sebaik sahaja usia bayi meningkat, ibu yang bekerjaya umumnya akan menggantikan susu badan dengan susu formula yang dibeli di pasaraya. Namun apa yang ramai tidak tahu, bukan semua susu formula baik dan sesuai untuk bayi anda biarpun ia diyakini mengandungi vitamin dan nutrisi penuh untuk tumbesaran si cilik. Berikut merupakan antara beberapa faktor yang boleh diambil kira sebagai punca kepada masalah gigi dalam kalangan anak kecil.
Susu Formula Tinggi Kandungan Gula

Dalam iklan-iklan susu Formula yang ditonton menerusi kaca TV, kebanyakannya hanya mendedahkan betapa susu kaya dengan kandungan Asid Folik, Zat Besi, DHA, Vitamin D, Kalsium, Omega dan banyak lagi tetapi hakikatnya, ramai tidak tahu bahawa susu formula sebenarnya mengandungi kadar gula tinggi.
Baik susu berperisa coklat mahupun asli, rata-ratanya mendedahkan gigi anak kepada kerosakan berganda lebih-lebih lagi apabila susu tersebut diminum ketika hendak tidur.

Gigi Hitam Kerana Terdedah Pada Minuman Bergula

Kerapuhan gigi dalam kalangan kanak-kanak adalah disebabkan gigi yang terdedah pada cecair bergula untuk jangka masa panjang. Ini termasuklah jus, minuman berkarbonat dan segala macam minuman lain yang mengandungi kandungan gula -boleh rujuk label info nutrien pada produk minuman.
Bukan itu sahaja, setiap kali anak meminum minuman bergula secara berterusan seperti susu formula itu sendiri, serangan asid akan berlaku pada gigi dan gusi lalu bermulalah kerapuhan gigi. (gigi pecah, patah, retak dan kehitaman).
Cara Mengatasi Masalah Gigi Rapuh/Hitam
Cuba kurangkan pengambilan minuman atau makanan bergula secara berkala, sedikit demi sedikit dalam tempoh masa 2 hingga 3 minggu untuk membiasakan si anak.

-Cuba tambah sedikit air ke dalam bancuhan susu formula yang mengikut sukatan biasa.
-Kurangkan pengambilan susu formula. Boleh gantikan dengan puting atau susu lembu asli (tanpa gula) jika si ibu sudah tiada susu badan.
-Jika anak masih meragam, boleh terus beri susu formula tetapi lebihkan air untuk seimbangkan kandungan gula.
-Kawal pengambilan gula anak di antara waktu makan.
-Nasihat doktor, satu-satunya cecair yang selamat untuk diberikan kepada kanak-kanak adalah air putih kerana ianya neutral tanpa gula atau perisa.
Gigi Rosak Punca Anak Lembab Bercakap

Apabila anak minum susu ketika hendak tidur, pengaliran air liur ketika itu sangat kurang seterusnya menggalakkan cecair bergula itu tadi berlegar di dalam mulut (sekitar gigi dan gusi) untuk jangka masa lama. Jika perkara itu dibiarkan tanpa pemantauan mahupun anak dibiarkan tidak memberus gigi, hal akan menjadi lebih parah -menyebabkan kesakitan dan jangkitan.
Artikel berkaitan : Risau Masalah Gigi Anak Reput, Pakar Pergigian Kongsi Tips Buat Wawa Zainal & Ibubapa
Sumber : DeltaDental


“Alamak! Kuningnya…”- Patutlah Gigi Kuning Walaupun Dah Berus, Ini Puncanya

Senyuman sihat dan menawan sudah tentunya menjadi impian setiap orang. Penjagaan gigi yang rapi dapat mengelakkan gigi daripada rosak dan bertukar warna. Pasti anda tertanya-tanya apa punca gigi kuning walaupun hari-hari mengosok gigi. Betul tak?
Sebenarnya, punca gigi kuning terjadi disebabkan banyak faktor dan antaranya adalah makanan. Ramai dalam kalangan kita tak perasan bahawa makanan harian yang diambil boleh menguningkan gigi.

Baca juga: Bukan Setakat Cegah Kanser, Buah Naga Rupanya Boleh Kurangkan Kencing Manis
INI 6 PUNCA GIGI KUNING WALAUPUN DAH BERUS, MALUNYA!

Terdapat beberapa punca gigi kuning:

1. MAKANAN & MINUMAN
Pengambilan kopi, teh, minuman berkarbonat, dan alkohol secara berlebihan antara penyebab gigi bertukar kuning. Pastikan anda ambil dalam kawalan supaya gigi kekal sihat.
2. MEROKOK
Selain makanan dan minuman, merokok juga mengakibatkan gigi menjadi kuning. Kandungan nikotin, tar dan bahan kimia lain punca warna gigi berubah.
3. TIDAK MENJAGA KEBERSIHAN GIGI
Sekiranya anda tidak memberus dan flos gigi ia akan menyebabkan plak gigi semakin tebal. Jangan lupa untuk dapatkan rawatan kebersihan gigi di klinik supaya gigi kekal bersih.

4. PENYAKIT
Penyakit juga antara punca gigi kuning kerana ia menghalang perkembangan normal enamel gigi dan dentin. Sekiranya pesakit ada menjalankan rawatan kemoterapi, ia boleh menyebabkan perubahan warna gigi.
5. PERSEKITARAN
Flurido berlebihan sama ada daripada sumber persekitaran atau penggunaan berlebihan ubat gigi boleh menyebabkan flurosis iaitu kelihatan bintik putih pada gigi.
6. GENETIK
Kadang-kadang perubahan warna gigi berpunca daripada genetik keluarga. Ini bermakna sekiranya salah seorang ibu bapa memiliki gigi berwarna kuning, kemungkinan gigi anda juga akan berubah menjadi warna yang serupa.

Untuk memastikan gigi kekal putih dan sihat, boleh cuba langkah pencegahan di bawah ini:

Gosok gigi selama dua minit selepas bangun tidur.
Pilih ubat gigi yang betul dan selamat.
Flos gigi setiap hari.
Kurangkan pengambilan makanan dan minuman yang menyebabkan perubahan warna gigi.
Kumur menggunakan cecair pencuci mulut selepas makan dan minum.
Berhenti merokok untuk elakkan kesan tembakau.

Perubahan warna gigi merupakan perkara biasa tetapi sekiranya anda tidak selesa, dapatkan rawatan doktor dengan segera.
Sumber: Cleveland Clinic, Healthline & Colgate


Jangan Biarkan Kalau Darah Haid Keluar Sedikit, Anda Mungkin Ada Masalah Kesihatan!

Lumrah seorang wanita pasti akan didatangi haid setiap bulan namun, ada juga segelintir wanita mengalami masalah tidak datang berbulan-bulan dan haid keluar sedikit berbanding biasa.
Bahasa sainsnya masalah ini dipanggil hipomenorea. Secara normal, seorang wanita akan menghasilkan 30 militer hingga 50 mililiter darah haid.

Tapi apa punca haid keluar sedikit? Ikuti kupasan kami dengan lebih lanjut.
Baca juga: Ramai Keliru Antara PCOS, Cyst & Fibroid, Perempuan Wajib Tahu Penyakit Berkaitan Ovari Ini!

PUNCA HAID KELUAR SEDIKIT, JAGA-JAGA!

1. BERAT BADAN MENURUN ATAU MENINGKAT
Jika berat badan meningkat dan menurun secara tiba-tiba, ini mungkin akan menyebabkan perubahan kitaran haid anda. Jika berat badan menurun, kehilangan lemak boleh menyebabkan kitaran ovulasi terhenti.
2. STRES
Tekanan emosi akibat kehilangan orang tersayang, tekanan hidup terutamanya kerja dan masalah di rumah boleh menjejaskan kitaran haid sehingga menyebabkan darah period keluar sedikit berbanding biasa.
3. BIRTH CONTROL
Ini merupakan antara sebab utama haid datang sedikit. Perkara ini biasa terjadi sekiranya anda mengambil pil perancang, IUD atau implan kerana mengandungi estrogen yang rendah, sehingga mengurangkan pertumbuhan endometrium.
4. PCOS
PCOS adalah keadaan di mana ovari menghasilkan sejumlah besar androgen yang luar biasa, iaitu hormon seks lelaki. Sesetengah wanita yang mengalami PCOS akan mempunyai kantung kecil berisi cecair atau sista, yang terbentuk di dalam ovari.
Perubahan hormon ini menyebabkan wanita datang bulan secara normal. Simptom PCOS adalah haid tidak teratur. Kadang kala PCOS juga menyebabkan darah keluar terlalu banyak.

5. MENOPAUS
Semakin meningkat usia, hormon juga akan berubah-ubah hingga menyebabkan haid keluar sedikit. Ini mungkin anda sedang dalam fasa pra-menopaus.
Jangan risau, perkara ini bukan bermakna anda sudah tidak lagi subur tetapi kebarangkalian untuk hamil sedikit rendah.
6. MASALAH PEMAKANAN
Sama seperti stres yang melampau, masalah pemakanan memberi kesan kepada kitaran haid. Menurut Dr Miller, rembesan hormon yang membawa kepada pengeluaran estrogen dan pengeluaran hormon yang merangsang ovulasi serta progesteron terganggu.
7. HAMIL
Ketika hamil, kadang kala ada beberapa tompok darah yang dianggap haid tetapi sebenarnya mungkin pendarahan implantasi.
Ini boleh berlaku apabila telur yang disenyawakan melekat pada lapisan rahim dan biasanya berlaku selama dua hari atau kurang.
Dapatkan rawatan doktor sekiranya:

Terlepas tiga kali haid berturut-turut dan tidak hamil
Mengalami haid tidak teratur
Mengalami pendarahan ketika haid
Rasa sakit semasa haid

Sumber: Very Well Health & Prevention


7 Punca Hubungan Suami Isteri Hambar & Renggang, Retak Menanti Belah!

Punca Hubungan Suami Isteri Hambar
Hubungan suami isteri ini seperti air, ada pasang ada surutnya. Sekejap bergolak, sekejap tenang. Masam manis dalam rumah tangga sangat sinonim dengan pasangan suami isteri sama ada yang baru berkahwin atau pun sudah lama mendirikan rumah tangga. Manakan pokok bergoyang kalau tiada angin bertiup, lidah lagi tergigit ini kan pula suami isteri. Hubungan tegang antara suami isteri tidak akan timbul tanpa punca dan sebab. Ketegangan ini perlu ditenangkan supaya tiada masalah lain yang lebih teruk akan terjadi.
Terlajak perahu boleh ditarik, terlajak kata buruk padahnya. Jika berlaku pergaduhan, puncanya harus diteliti semula supaya masalah dapat diselesaikan. Jom, kita ikuti punca yang selalau terjadi kepada pasangan suami isteri dalam hubungan kekeluargaan ini yang semakin renggang.

1. Tersepit antara ibu dan isteri/suami
Kalau anak-anak tidak jaga ibu, siapa lagi?

Hal ini sering berlaku dalam rumah tangga. Bagi suami, tanggungjawabnya adalah untuk memastikan dia membawa isteri keluar dari rumah keluarga untuk membina kehidupan sendiri secara berdikari. Tetapi yang menjadi masalah jika suami membawa isterinya tinggal sebumbung dengan ibu kandungnya. Mungkin alasannya untuk menjaga ibu dan masih belum mempunyai rumah. Permulaan perkahwinan mungkin boleh diterima, tetapi jika sudah sampai bertahun masih duduk di rumah ibu, isteri mana yang tidak bising? Jika duduk bersama, suami wajib mementingkan ibu dalam semua perkara.

Kesannya, suami akan terpaksa melukai hati isteri kerana patuh arahan ibunya. Suami tersepit antara ibu dan isteri. Pada mulanya, mungkin keburukan kita tidak nampak, tetapi jika sudah lama kita tidak mampu menahannya. Jika isteri sudah mula menunjukkan rasa ketidakselesaannya, suami perlulah menasihat isteri supaya bersabar dan berilah peluang untuk suami berbincang dengan ibunya. Keadaan isteri yang terlalu memaksa dan mendesak akan mengeruhkan lagi keadaan.
Pasti ada yang tidak menyokong dan kata bergaduh hanya jaga ibu atau bapa yang sakit. Terpulang pada sesiapa yang fikir begitu. Hakikatnya, ia berlaku. Hanya yang pernah mengalaminya sahaja yang tahu.

2. Suami tidak membantu isteri
Suami perlu rajin bantu isteri
Dalam rumah tangga, tanggungjawab suami adalah memasak, membasuh, mengemas rumah, memberi nafkah zahir dan batin dan menjaga kebajikan isteri. Tanggungjawab isteri pula adalah melayan suami. Itu apa yang sepatutnya diketahui oleh suami dan isteri. Tetapi, isteri zaman sekarang dikatakan ‘Superwoman’ mampu melakukan semuanya untuk suami. Itu menjadi satu bonus kepada isteri untuk menempah tiket ke syurga.
Walau pun isteri sanggup melakukan semua itu untuk suami, waima itu adalah tugas suami, anda sebagai suami tidak seharusnya mengambil kesempatan terhadap kebaikan isteri. Jika isteri keletihan memasak, menguruskan keluarga, suami perlu membantu isteri untuk meringankan bebannya. Jangan sesekali biarkan isteri membuat semua kerja seorangan, dan akhirnya kepenatan. Jika penat, isteri akan mula mengeluh dan menolak ajakan suami. Suami pula akan bertindak dengan memarahi isterinya. Hal ini akan mencetuskan hubungan tegang antara suami dan isteri.

3. Selalu mengungkit
Jangan sesekali bergaduh depan anak-anak
Sikap selalu mengungkit sama ada isteri atau suami amat bahaya sekiranya masih diamalkan. Si isteri akan mengungkit kerja-kerja yang dia banyak lakukan, melahirkan anak, sanggup berkorban untuk suami jika apa yang dia hendak tidak dituruti suami. Suami pula akan mengungkit kepada isteri apa sahaja perkara untuk melawan balik kata-kata isterinya. Jika amalan ini diteruskan, hubungan suami isteri akan tegang. Jika kita sentiasa ada perasaan tidak puas hati terhadap pasangan, perlulah berbincang dan meluahkan isi hati masing-masing.
Jangan sampai satu tahap anda keluarkan semuanya, itu dianggap sebagai mengungkit. Sikap ungkit-mengungkit ini menunjukkan petanda yang anda tidak ikhlas dalam melakukan sesuatu kerja. Walau sepenat mana pun kita, perlu fikir positif dan tanam dalam diri supaya bersabar kerana keberkatannya sangat besar dan mampu mengukuhkan lagi keharmonian rumah tangga.

4. Terlalu berkira dalan melakukan kerja rumah
Jangan bermasam muka hanya dengan perkara remeh
Bagi suami isteri yang bekerja, masa bersama di rumah adalah sangat singkat. Jika berjumpa, ada sahaja perkara yang menjadi sebab untuk marah. Setiap pasangan bekerja selalunya akan berkira untuk melakukan sesuatu kerja. Contohnya selalu tugas isteri memandikan anak kecil, memberi makan. Sesekali isteri akan meminta suami melakukan tugas tersebut. Menjadi masalah bila suami tidak mahu melakukannya. Suami terlalu berkira mengenai tugas membantu isteri di rumah.
Begitu juga dengan isteri, berkira untuk membantu suami ketika di luar rumah. Kesannya, hubungan akan menjadi tegang dan masing-masing akan bermasam muka. Sampai bila hendak amalkan budaya seperti ini, yang menjadi mangsa anak-anak.

5. Tiada zuriat sendiri
Anak pengikat kasih sayang antara suami dan isteri
Anak merupakan anugerah daripada Allah kepada hambanya. Setiap pasangan yang mendirikan rumah tangga pasti akan mengkehendaki zuriat yang akan menyambung keturunannya. Zuriat juga dikatakan rezeki yang diberikan kepada Allah untuk hambanya. Rezeki setiap orang untuk memiliki anak dalah berbeza-beza sama ada lambat atau pun cepat. Bagi pasangan yang sangat mementingkan zuriat, akan menjadi satu bebanan dan tekanan jika sudah lama berkahwin tetapi masih tiada anak. Jika ini berlaku, masing-masing lebih suka menyalahkan sesama sendiri.
Sikap keegoaan lelaki untuk memeriksa tahap kesuburannya sering dipertikaikan isteri. Jika memang telah terbukti masalah datang daripada isteri, suami akan mengambil tindakan untuk kahwin lain. Isteri akan rasa diri tidak sempurna dan terpaksa terima keputusan suaminya yang menggunakan zuriat sebagai faktor utama. Masalah seperti inilah sering manjadi faktor kepada hubungan tegang suami isteri dan akhirnya yang membawa kepada penceraian.

6. Perkahwinan jarak jauh
Jangan kerana berjauhan, sanggup berkhalwat dan curangi pasangan
Setiap pasangan yang berkahwin, mengimpikan hubungan yang terjalin atas dasar percintaan dapat dilalui bersama-sama. Walau bagaimanapun, zaman moden sekarang, kebanyakan pasangan suami isteri setelah berkahwin akan membawa haluan masing-masing kerana terikat dengan komitmen kerja dan terpaksa berjauhan. Pada permulaan perkahwinan, mungkin anda masih boleh terima dan boleh berbincang, berjumpa sesekali, tetapi sampai bila perasaan anda untuk bersabar? Lama –kelamaan, sikap mula risau dan tidak percaya kepada pasangan akan timbul.
Pelbagai perkara ingin dijadikan bahan untuk marah. Suami mula mencurigai isteri, isteri pula mula mencurigai suaminya. Sikap ini memang akan membuatkan hubungan suami isteri menjadi renggang. Jadi fikirkan cara yang terbaik untuk mengelakkan syak wasangka ini dari berlarutan yang akan menyiksa perasaan masing-masing.

7. Suami tidak berkerja
Tanggungjawab suami mencari rezeki, bukan duduk dirumah semata-mata
Kembali kepada fitrah hidup manusia, tanggungjawab suami adalah memberi nafkah kepada isteri dan anak-anak. Tetapi jika suami tidak bekerja, adakah terlaksana tuntutan itu kepada isteri. Isteri yang bekerjaya akan mencari rezeki bagi menampung keperluan keluarga. Bebanan suami telah diletakkan atas bahu isteri. Tugas ini jika suami tidak segera ambil alih boleh mendatangkan ketegangan dalam rumah tangga. Isteri akan sentiasa mengungkit akibat kepenatan seharian bekerja.
Situasi ini akan mengundang pergaduhan antara suami dan isteri. Jika suami yang faham akan tanggungjawabnya pasti akan mencari kerja, tetapi jika mendapat suami yang sebaliknya, pergolakan yang berlaku ditakuti akan berakhir dengan tindakan yang tidak sewajarnya.
Kesimpulan
Selagi boleh dielakkan punca-punca ketegangan rumah tangga, teruslah dielakkan. Jangan biarkan masalah kecil seperti ini menjadi punca keretakan rumah tangga anda. Ambil langkah pencegahan awal dan gunakan pendekatan yang sewajarnya dalam melayari masam manis rumah tangga.


Ini Punca Jerawat Tepi Rahang Muncul, No.6 Tu Tak Sangkanya!

Apabila jerawat di muka sudah tiada, datang pula jerawat di rahang dengan tiba-tiba. Persoalannya, apakah punca jerawat tepi rahang yang menyebabkan ia muncul? Teruskan pembacaan anda di bawah, kalau nak tahu punca-puncanya.
Baca juga: Celah Paha Gatal Semacam? Ini 5 Tips Atasi Masalah Kurap!

PUNCA JERAWAT TEPI RAHANG

Memetik dari laman SehatQ, jerawat di kawasan rahang boleh muncul secara tiba-tiba dan dialami oleh sesiapa sahaja. Ia sama seperti jerawat yang muncul di kawasan lain pada wajah sehingga mengganggu penampilan diri.

Jerawat muncul kerana rahang merupakan salah satu kawasan yang mempunyai kelenjar minyak. Secara dasarnya, jerawat di rahang disebabkan oleh folikel rambut dan pengumpulan sel-sel kulit mati dalam liang pori yang tersumbat oleh kerana penghasilan sebum yang berlebihan.

Jika hal tersebut terjadi, bakteria akan mudah berkembang dan mencetuskan keradangan sehingga menjadi jerawat. Namun begitu, ada beberapa faktor yang dapat menjadi penyebab jerawat di rahang terjadi.
8 punca jerawat di tepi rahang muncul
Berikut adalah punca-punca yang mencetuskan jerawat di rahang:
1. Produk penjagaan kulit dan kecantikan
Salah satu punca jerawat di rahang adalah penggunaan produk penjagaan kulit dan kecantikan. Hal ini kerana, beberapa produk penjagaan mungkin mengandungi minyak yang cenderung untuk mudah menyumbat pori-pori sehingga menyebabkan jerawat.
2. Perubahan hormon
Beberapa kajian menyatakan bahawa wanita berisiko mengalami jerawat di rahang akibat peningkatan kadar hormon yang biasa berlaku sebelum waktu kitaran haid.
Jerawat di rahang juga menandakan naik turun hormon kerana ada peningkatan hormon androgen yang menyebabkan sebum meningkat, memetik dari kajian lain. Peningkatan sebum inilah yang dapat menyumbat pori-pori dan menimbulkan jerawat.
3. Kebersihan wajah tidak dijaga baik
Kemunculan jerawat di rahang boleh pula disebabkan oleh kurangnya menjaga kebersihan wajah dengan baik. Misalnya, tidak membersihkan wajah secara rutin atau menyentuh kawasan rahang tanpa mencuci tangan terlebih dulu.
Apabila kebersihan kulit wajah tidak dijaga dengan baik, pori-pori di kawasan rahang akan tersumbat oleh minyak, kotoran, sel-sel kulit mati dan bakteria yang menempel.
Kesannya, pori-pori wajah akan meradang dan menjadi penyebab jerawat di rahang muncul.
4. Selalu bercukur
Kebiasaan mencukur dapat meningkatkan risiko tumbuhnya jerawat, terutama buat lelaki. Lebih-lebih lagi, jika menggunakan pisau cukur yang kotor serta krim pencukur janggut tertentu.
Hal ini kerana, pisau cukur yang kotor dapat menyebabkan bakteria masuk ke dalam kulit. Malah, beberapa produk krim pencukur tertentu dapat meningkatkan risiko pori-pori tersumbat.
Bahkan, kadang-kadang proses mencukur dapat mengiritasi kulit sensitif sehingga menimbulkan jerawat.
Baca juga: Ini 3 Kaedah Buang Tatu Badan, Lebih Baik Fikir Betul-Betul Sebelum Mencacah!
5. Alat muzik

Alaz mzuik yang memerlukan sokongan dagu dan rahang seperti biola dapat menyebabkan pori di kawasan rahang tersumbat. Kesannnya, jerawat akan timbul.
6. Topi keledar
Penggunaan topi keledar dapat menyebabkan jerawat di area rahang. Lebih-lebih lagi, jika ia jarang dicuci atau berkongsi pakai dengan orang lain.
Keadaan ini dapat menyebabkan peluh bercampur bakteria di kawasan rahang sehingga meningkatkan risiko jerawat.
7. Kesan sampingan ubat-ubatan
Ubat-ubatan yang dimaksudkan adalah steroid, ubat kemurungan atau pun ubat gangguan bipolar
8. Masalah kulit
Beberapa masalah kulit dapat menyebabkan benjolan yang menyerupai jerawat di kawasan rahang. Antara masalah kulit tersebut adalah bisul, selulitis, dermatitis sentuh, folikulitis dan rosacea.
Alangkah baiknya anda berkonsultasi dengan doktor apabila berasa ragu dengan munculnya benjolan di kawasan rahang yang menyerupai jerawat untuk mendapatkan rawatan yang tepat.
Baca juga: Ini 5 Cara Hilangkan Daki Leher, Baru Tak Malu Nak Menonjolkan Diri!
Sumber: SehatQ


8 Cara Atasi Kaki Kejang & Lenguh Semasa Mengandung. Simpul Biawak!

“Sejak mengandung ni, malam-malam asyik kena ‘simpul biawak’. Bukan main sakit lagi, rasa macam fobia nak tidur malam pun ada. Kenapa orang mengandung selalu kena penyakit ni ya? Ada ke cara nak elakkan daripada asyik berulang lagi?”
Cramp, ‘simpul biawak’ atau ‘tarik mengkarung’ adalah antara istilah yang popular di kalangan ibu mengandung. Selalunya gejala ini menyerang di bahagian kaki. Selain kekejangan, wanita hamil juga mudah berasa lenguh pada kaki terutamanya pada waktu tidur malam.

Punca Lenguh Dan Kejang Kaki Ketika Hamil
Umumnya, rasa lenguh dan kekejangan kaki ini boleh berlaku kepada sesiapa sahaja. Namun, ia cenderung berlaku kepada ibu mengandung.
Menurut sumber, 2 punca utama berlakunya kekejangan kaki adalah;

kekurangan nutrien seperti magnesium, kalsium dan garam mineral
dehidrasi / kekurangan cecair dalam tubuh

Selain itu, terdapat beberapa faktor yang menyebabkan ibu hamil mudah diserang lenguh kaki atau restless leg syndrome. Antaranya tekanan pada rahim, berdiri atau duduk terlalu lama, dan pengaruh hormon kehamilan.

Foto Kredit: momjunction.com
7 Cara Atasi Masalah Kaki Kejang & Lenguh Semasa Mengandung
Berikut adalah antara cara mencegah kekejangan kaki dan lenguh semasa hamil.
1. Urutan
Apabila diserang kekejangan atau simpul biawak, luruskan dan gerak-gerakkan kaki serta hujung jari. Seeloknya pastikan hujung jari mengarah ke atas dan bahagian tumit pula mengarah ke bawah supaya otot betis berasa lega.
Seterusnya, urut betis perlahan-lahan ke arah bahagian bawah kaki.

2. Tuaman / Rendaman Air Panas
Jika masih berasa kejang atau lenguh, cuba rendamkan kaki dalam air suam atau gunakan alat tuaman panas.
Perubahan suhu ini dapat menjadikan otot lebih relaks dan mengurangkan rasa sakit pada kaki.
Foto Kredit: lifemartini.com
3. Senaman Regangan
Sejak mengandung, mungkin ibu-ibu berasa lebih sukar untuk bergerak dan cepat letih. Namun, tabiat ini tidak sepatutnya dibiarkan berterusan kerana kurangnya pergerakan boleh menjadikan anda cenderung diserang kekejangan dan lenguh-lenguh.
Cubalah lakukan rutin senaman regangan ini, seperti yang disarankan oleh BabyCenter:

Regangan kaki – Berdiri satu meter daripada dinding dan unjurkan badan ke hadapan. Tangan diregangkan untuk menyentuh dinding. Pastikan tapak kaki melekap pada lantai. Tahan selama lima saat. Ulang senaman ini selama lima minit, tiga kali sehari terutamanya sebelum masuk tidur.
Senaman tapak kaki – Bengkokkan tapak kaki ke bawah dan kemudian tegakkan ke atas dengan cepat sebanyak 30 kali. Buat pada kedua-dua belah kaki. Kemudian, ulangi dengan membengkokkan tapak kaki ke atas sebanyak lapan kali dan ke bawah lapan kali.

Selain senaman ini, ramai ibu turut merasakan bahawa berenang sangat sesuai dilakukan walaupun sarat mengandung.
Foto Kredit: 123rf.com
4. Betulkan Postur
Pastikan postur sentiasa dalam keadaan optimum. Semasa duduk, elakkan tabiat melipat kaki supaya darah dapat mengalir ke bahagian kaki secara lebih menyeluruh.
Ketika tidur, gunakan bantal tambahan agar tubuh berasa lebih selesa. Contohnya, letakkan sebiji bantal pada kaki untuk menopangnya.

5. Minum Air Kosong Secukupnya
Sekiranya anda jarang mencukupkan keperluan air kosong sebanyak 8-12 gelas sehari, inilah masanya untuk anda berbuat demikian.
Jika anda jenis yang susah minum air kosong, anda boleh juga berusaha menambah keperluan tersebut dengan dengan jus buah-buahan (tanpa gula).
Foto Kredit: ivetta.ua
6. Utamakan Diet Seimbang
Kekurangan magnesium, kalsium, dan garam galian boleh menjadi punca utama anda sering merasa lenguh atau cramp kaki ketika hamil.
Sejak hamil, keperluan bagi ketiga-tiga nutrien ini juga bertambah selari dengan usia kehamilan anda. Ubah gaya pemakanan anda kepada makanan yang bernutrisi tinggi, terutamanya kalsium dan magnesium. Lebihkan sayuran hijau, hasil tenusu, buah-buahan, dan gantilah snek yang tidak berkhasiat dengan kekacang seperti almond, badam, dan pistachio.
Ibu hamil kena makan banyak sayur-sayuran dan buah-buahan
7. Minum Susu & Makanan Tinggi Kalsium
Ibu-ibu yang sering diserang kekejangan pada waktu malam merasakan bahawa meminum segelas susu sebelum tidur dapat membantu mengurangkan gejala tersebut.
Foto Kredit: verifiedforskolin.com
8. Makan Suplemen Yang Dipreskripsikan
Biasanya, ibu hamil akan diberikan suplemen oleh Klinik Kesihatan iaitu pil Zat Besi (iron tablet), Asid Folik, Vitamin B Kompleks, dan Vitamin C. Keempat-empat pil ini amat penting untuk mencukupkan keperluan nutrisi harian anda.
Oleh itu, patuhi jadual dan makanlah suplemen ini setiap hari. Jangan mengelat atau sengaja menukarkan pil ini dengan produk-produk lain yang tidak diketahui kandungan bahannya tanpa pengawasan doktor.
Foto Kredit: netdoctor.co.uk
Jumpa Doktor Sekiranya Kesakitan Semakin Serius
Berbeza dengan kekejangan atau lenguh biasa, sesetengah wanita hamil bimbang mereka mungkin mengalami darah beku dan mengakibatkan trombosis vena dalam (deep vein thrombosis – DVT) kerana mereka mengalami urat simpul.
Oleh itu, pastikan anda mendapatkan rawatan awal sekiranya kekejangan atau sakit pada betis masih berterusan dan semakin teruk.


Kena Tahu 9 Punca Keguguran Ini Setiap Kali Hamil Supaya Cubaan Seterusnya Berjaya ‘Lekat’!

Ternyata, rezeki untuk setiap wanita hamil itu tidak semua dapat dikecapi. Ada yang tidak perlu menunggu lama untuk hamil, ada juga yang telah mencuba berkali-kali dan mengalami keguguran malah ada yang tunggu bertahun-tahun untuk mendapat zuriat. Lantas, difikirkan apa punca keguguran kandungan ini?
Sedar atau tidak, punca kepada keguguran ini berlaku kerana kita mungkin tidak tahu masalah dalaman badan. Jadi, buat wanita yang sedang cuba untuk hamil, anda kena ambil tahu 9 punca keguguran ini supaya lebih berjaga-jaga.

Baca juga: Banyak Kali Dah Cuba Tapi Tak ‘Lekat’, Rupanya Ini Antara 5 Punca Anda Sukar Hamil
9 PUNCA KEGUGURAN KANDUNGAN, ADA YANG SUDAH BERULANG KALI!

1.Hormon tidak seimbang

Ketidakseimbangan hormon juga boleh menyumbang kepada masalah keguguran. Kadangkala, badan tidak menghasilkan hormon progesteron yang cukup dan diperlukan untuk membantu mengekalkan lapisan rahim dan menyokong janin.
Berdasarkan Dr. Jonathan Schaffir, Assistant Professor of Obstetrics & Gynecology di Ohio State University College of Medicine, oleh kerana situasi ini tidak sering berlaku, kebiasannya doktor tidak akan membuat pemeriksaan melainkan anda pernah mengalami keguguran berkali-kali.
2.Masalah pada kromosom
Punca keguguran yang paling biasa berlaku ialah kelainan genetik pada embrio. Ini bermakna embrio yang sedang berkembang mempunyai ‘gangguan’ dan menyebabkan ia berhenti berkembang. Semasa persenyawaan, sperma dan telur masing-masing membawa 23 kromosom bersama-sama untuk mencipta pasangan.
Ini adalah proses yang kompleks, dan gangguan kecil boleh mengakibatkan keabnormalan genetik atau kromosom. Keguguran yang disebabkan oleh kelainan kromosom berlaku lebih kerap jika anda berusia 35 tahun ke atas.
3.Tiroid
Sama ada jenis thyroid hipotiroidisme (kurang aktif) atau thyroid hipertiroidisme  (terlalu aktif), gangguan tiroid boleh membawa kepada masalah ketidaksuburan dan juga menyebabkan keguguran berulang lagi.
Tiroid yang menghasilkan terlalu banyak hormon boleh mengganggu keupayaan estrogen untuk melakukan tugasnya, dan ia boleh menyebabkan pendarahan rahim yang tidak normal.
4.Diabetes
Ini merupakan gejala yang anda kena berjaga-jaga walaupun diabetes itu sendiri mungkin tidak menyebabkan keguguran, diabetes yang tidak terkawal boleh menyebabkan komplikasi yang boleh menyumbang kepada keguguran.
Orang yang menghidap diabetes perlu menyemak kandungan paras gula setiap hari supaya terkawal dan tidak terlebih dari apa yang diperlukan. Diabetes pada trimester pertama boleh membawa kepada peningkatan kadar keguguran dan juga peningkatan risiko kecacatan kelahiran yang besar.
5.Darah beku
Menurut pakar, keguguran akibat gangguan pembekuan darah (Faktor V Leiden), lebih jarang berlaku dan menjadi punca kepada masalah keguguran. Tetapi ia tetap akan berlaku pada sesetengah orang dan anda perlu mendapatkan pemeriksaan awal.
6.Masalah kesihatan yang kronik
Gangguan pada autoimunisasi tertentu mungkin memainkan peranan dalam menjadi punca keguguran, terutamanya dalam kes keguguran berulang. Beberapa kajian telah mendapati bahawa antibodi tertentu mungkin antara penyebab paling biasa keguguran berulang.
Antaranya adalah penyakit Lupus yang dihidapi oleh Selena Gomez. Penyakit sebegini yang boleh mengakibatkan peningkatan kadar keguguran, selalunya disebabkan oleh antibodi anti-fosfolipid yang sering dibawa oleh wanita.
Penyakit kronik lain yang mungkin dikaitkan dengan keguguran berulang termasuk penyakit jantung, penyakit buah pinggang dan penyakit hati.
7.Ada masalah dengan placenta
Walaupun seringkali berlaku semasa trimester kedua, anda boleh masalah dengan placenta seperti gangguan apabila sebahagian atau semua plasenta terkoyak dari dinding rahim. Ini yang membawa kepada kehilangan oksigen dan nutrien kepada embrio atau janin seterusnya berlaku keguguran.
8.Polysystic Ovary Syndrome (PCOS)
Inilah yang menjadi masalah kesihatan dalam ramai kalangan kaum wanita. Bagi anda yang mempunyai masalah PCOS, anda berhadapan dengan risiko keguguran tiga kali lebih tinggi daripada orang yang tidak mempunyai PCOS, menurut National Institutes of Health.
Walaupun masih ramai dalam kalangan penyelidik perubatan cuba memahami sepenuhnya mengapa risiko ini meningkat, satu teori adalah bahawa ia mungkin berkaitan dengan rintangan insulin, yang nampaknya merupakan ciri umum PCOS.
9.Listeria
Listeria merupakan jenis bakteria yang mungkin terdapat dalam daging yang kurang masak, telur mentah dan produk tenusu yang tidak dipasteurisasi. Ketahuilah bahawa jangkitan listeria (listeriosis) semasa kehamilan boleh menyebabkan keguguran.
Oleh kerana itulah anda sangat disarankan untuk menjaga jenis pemakanan seperti makan makanan yang dimasak dengan sempurna.

*Buat anda yang sudah berkali-kali cuba untuk hamil, ambil masa untuk fikir semula antara semua punca yang disenaraikan ini, yang mana satu merupakan masalah anda? Kekal semangat untuk terus mencuba okay!
Baca juga: Seronoknya Bila Disahkan Hamil! Tapi…Mommy Kena Tahu 13 Perkara Ini Supaya Tak Gelabah
Sumber: Parents.com


7 Teknik Saranan Pakar Untuk Elak Diri Anda Rasa Sunyi Dan ‘Lost’

“Aku tak tahu apa nak buat…”
Masalah dalam hidup memang akan sentiasa timbul tanpa dijangka. Oleh itu, penting untuk seseorang itu kendalikan masalah dengan betul dan tenang. Doktor ini telah kongsi satu cara untuk atur kehidupan seharian supaya hidup lebih terurus dan tak serabut.

“Saya nak share satu aktiviti yang kami akan wajibkan setiap pesakit depression buat. Tidak kira yang datang adalah pesakit dewasa mahupun remaja atau budak sekolah, aktiviti ni akan diajar masa awal-awal rawatan dijalankan. Tetapi, sekiranya kalian rasa diri kalian lost, sunyi, murung, serabut hidup, tidak berguna, rendah diri, kalian boleh mulakan aktiviti ini di rumah. Aktiviti ini dinamakan Skrip Kehidupan.

SKRIP KEHIDUPAN

Skrip kehidupan ini sebagai perancangan kehidupan kita pada setiap hari. Selalunya kita akan letakkan matlamat hidup kita setiap awal tahun, tetapi Skrip Kehidupan ini diwajipkan dirancang setiap hari sebagai panduan merancang kehidupan yang lebih bermakna. Terbahagi kepada 7 bahagian, setiap hari anda perlu merancang makanan/minuman apa yang akan memasuki perut anda setiap hari, Time management (pengurusan masa), kewangan, kesihatan fizikal, kesihatan mental dan emosi, aktiviti kerohanian atau keagamaan, serta hubungan kita bersama yang tersayang.
1.Fizikal

Apa aktiviti yang kita lakukan untuk kesihatan fizikal kita setiap hari? Berapa minit kita bersenam? Berapa banyak kita keluarkan peluh hari ini? Dan berapa lama kita tak bersenam? Perlu diingat, minda yang cerdas terletak pada badan yang sihat. Bersenam juga salah satu aktiviti Coping Skill (kebolehan mengawal stress) yang sangat berkesan. Saya sangat sarankan aktiviti berjoging kalau anda rasa terlalu stress. Berjoging selama 30 minit untuk 3 kali seminggu. Kita akan perasan perubahan emosi kita sangat ketara. Sayangi badan kita dahulu, emosi kita akan turut terjaga.
2.Kewangan

Berapa duit kita keluar dan masuk setiap hari. Perlu rancang untuk ada sedikit simpanan kecemasan supaya dapat digunakan apabila perlu. Kalau anda suri rumah berbisnes online, boleh simpan sedikit keuntungan sebagai simpanan. Jangan boroskan semua duit untuk keperluan yang tidak penting. Pengurusan kewangan yang bocor merupakan salah satu penyumbang stress negatif yang terbesar dalam diri dan rumahtangga.
3.Makanan / minuman

Rancang apa yang akan memasuki badan kita setiap hari. Sama ada kita menjaga pemakanan dengan memakan makanan berkhasiat, atau kita mengabaikan apa yang memasuki badan kita. Berapa gelas air putih setiap hari, berapa banyak minuman bergula yang kita minum dan adakah cukup keperluan sayuran dan buahan dalam badan kita. Kebanyakkan penyakit sekarang disebabkan dari pengabaian makanan dan minuman yang memasuki tubuh badan kita.
4.Hubungan dengan keluarga

Boleh pecahkan kepada suami, anak-anak dan ibu bapa. Untuk mendapat rumahtangga bahagia, apa yang kita lakukan setiap hari untuk suami dan anak-ajak. Beri yang terbaik, insyaAllah kita akan dapat yang terbaik. Untuk suami, boleh mulakan dengan menjaga nada suara apabila bertutur, jaga akhlak kita sebagai isteri dan sentiasa berniat untuk menjadi isteri solehah dan terbaik. Anak-anak pula, adakah kita bermain dengan anak-anak pada setiap hari? Berapa banyak kita spend masa khas untuk anak-anak.
5.Time management

Rancang masa tidur kita setiap hari. Dan rancang masa untuk pukul berapa kita hendak tidur dan pukul berapa kita mahu bangun tidur. Tidur yang mencukupi sangat penting untuk aktiviti seharian kita. Kekurangan tidur akan menyebabkan kita cepat marah, namun tidur yang berlebihan pula akan menyebabkan tubuh kita lesu.
6.Mental / Emosi

Boleh pilih untuk mengisi kekosongan mental dan emosi dengan lakukan aktiviti seperti mendengar ceramah, radio, music atau paling bermanfaat adalah membaca. Aktiviti-aktiviti yang dapat menambahkan nilai pada pemikiran kita. Aktiviti yang memberi manfaat pada minda kita dapat membantu kita mengawal bicara serta emosi dan bertindak dengan reaksi yang positif jika kita berhadapan dengan masalah.
7.Kerohanian

Rancang untuk solat 5 waktu tanpa skip. Rancang berapa banyak muka surat Alquran nak dibaca setiap hari dan rancang berapa ratus zikir nak dilakukan seharian. Aktiviti-aktiviti kerohanian sangat membantu keseluruhan hidup kita.

Inilah Skrip Kehidupan. Rancang hidup kita. Apa yang kita mahukan dalam hidup. Selalunya kita ni akan rancang setiap awal tahun, tetapi perancangan tahunan terlalu jauh untuk kita nampak kesannya. Jadi tukarlah rancangan kita ke Skrip Kehidupan Harian.
Sebelum tidur, tulis kembali apa skrip kehidupan keesokkan hari. Hidup kita akan lebih tersusun jika kita design hidup yang kita akan jalani setiap hari. Skrip Kehidupan kita, wajip kita yang rancangkan. Bukan orang lain. Bukan suami kita, bukan sesiapa. Kita tentukan hidup yang ingin kita pilih. Kita yang pandu hala tuju hidup kita. Tanpa skrip kehidupan harian, rutin hidup kita biasa-biasa sahaja. Ikut arus. Berlalu tanpa perancangan. Kita akan lakukan kerja harian dan hakiki yang tidak akan pernah berubah. Ibaratnya kita naik teksi dan tiada destinasi yang hendak kita tuju, maka teksi itu tidak akan membawa kita ke mana-mana.
Manusia tidak MERANCANG untuk gagal, tetapi biasanya kita gagal untuk MERANCANG. Esok saya plan nak tulis macam mana kita nak rancang Skrip Kehidupan anak-anak. Kita hanya membantu, biar anak-anak tentukan. Ok tak?
Sumber: Norzi Malek


Kencing Berbuih (Foamy Urine): Apa Puncanya, Adakah Bahaya Dan Cara Mengatasinya

“Eh, kenapa air kencing berbuih ni? Ada benda yang aku makan tadi ke? Atau ada masalah buah pinggang? Ish risaulah…”
Mesti ramai akan berasa risau apabila tiba-tiba melihat air kencing yang berbuih, tidak seperti biasa.

Hal ini selalunya dikaitkan dengan masalah buah pinggang, namun kita juga perlu faham bahawa ia boleh berlaku sekali-sekala dan ia bukanlah sesuatu yang membimbangkan.
Jom ketahui lebih lanjut tentang kencing berbuih (foamy urine) dan puncanya.

7 Punca Kencing Berbuih
Air kencing atau urin biasanya berwarna kuning pucat hingga kuning gelap.

Pelbagai faktor, dari diet, ubat atau penyakit, boleh menyebabkan perubahan warna dan keadaan air kencing seseorang.
Sekiranya air kencing anda berbuih, jangan panik dulu.
Ini antara punca Kencing Berbuih yang patut anda tahu.
1. Aliran Air Kencing Yang Laju
Apa yang mungkin berlaku adalah apabila pundi kencing kita sudah terlalu penuh, air kencing akan dikeluarkan dengan laju dan cukup pantas untuk menyebabkan ianya berbuih.

2. Kurang Minum Air / Air Kencing Pekat
Kadang kala, air kencing juga boleh berbuih ketika pekat.
Air kencing anda lebih pekat jika anda belum minum banyak air dan anda mengalami dehidrasi.

3. Kesan Ubat-ubatan
Sesetengah ubat-ubatan seperti ubat phenazopyridine (Pyridium, AZO Standard, Uristat, AZO) adalah satu lagi penyebab kencing berbuih.
Lazimnya ubat ini diambil untuk merawat sakit akibat jangkitan saluran kencing.

4. Ejakulasi Retrogade
Penyebab urin berbuih yang kurang biasa kita dengar adalah ejakulasi retrograde.
Ia adalah sebuah keadaan yang berlaku pada lelaki ketika air mani kembali ke pundi kencing dan bukannya dilepaskan dari zakar.
Ejakulasi yang normal sepatutnya tidak menyebabkan masalah prostat ini.
5.Kehadiran Protein Dalam Air Kencing / Proteinuria
Air kencing berbuih juga dapat menunjukkan kehadiran protein, seperti albumin, dalam air kencing.
Protein dalam air kencing inilah yang akan bertindak balas dengan udara untuk menghasilkan buih.
Menurut Root Of Science, kehadiran albumin atau protein dalam air kencing selalunya dipanggil sebagai ‘buah pinggang bocor’.
Ini disebabkan penapis buah pinggang yang dikenali sebagai glomerular menghadapi masalah.
Protein dalam air kencing ini juga mungkin disebabkan punca berikut:

Selepas bersukan
Demam
Kekurangan air dalam badan
Jangkitan kuman pada tempat buang air kencing atau kencing kotor

Urin berbuih juga boleh disebabkan beberapa punca yang lebih serius seperti:

Kencing manis
Darah Tinggi
Sindrom nefrotik
Buah Pinggang Bengkak (Acute Glomerulonephritis)
Kanser (Leukemia atau Limfoma)

6. Masalah Hati / Hempedu
Kencing berbuih juga boleh disebabkan kandungan bilirubin yang tinggi dan ia membentuk buih yang berwarna kuning.
Kehadiran bilirubin di dalam air kencing adalah petunjuk yang pesakit mungkin menghadapi masalah hempedu atau hati.
Kehadiran bilirubin di dalam air kencing boleh disebabkan oleh penyakit seperti:

Hepatitis
Batu Hempedu
Kanser pada saluran hempedu
Pemecahan sel darah secara banyak disebabkan penyakit autoimun
Kanser hati
dan beberapa punca yang lain

Sekiranya terdapat masalah hati, hempedu, saluran hempedu atau usus kecil yang di alami oleh seseorang itu, proses pengambilan dan pembuangan bilirubin akan terjejas justeru menghasilkan kuantiti bilirubin yang tinggi dalam air kencing dan darah serta perubahan pada najis.

7. Tanda Penyakit Buah Pinggang Kronik
Menurut Portal MyHealth KKM, pesakit penyakit buah pinggang kronik mungkin akan mengeluarkan air kencing berbuih.
Ia boleh disahkan melalui ujian air kencing.
Pada peringkat awal, hanya kuantiti kecil albumin terjerlus ke dalam air kencing melalui buah pinggang. Ini merupakan satu tanda awal kegagalan fungsi buah pinggang.
Pada peringkat awal penyakit buah pinggang juga, pesakit biasanya tidak mempunyai apa-apa gejala. Oleh itu, pesakit tersebut mungkin tidak sedar bahawa mereka telah berpenyakit.
Namun pada peringkat akhir, gejala berikut mungkin berlaku:

Sentiasa rasa letih
Bengkak kaki, terutamanya pada waktu malam / berdiri yang lama
Rasa loya / muntah berterusan
Tekanan darah tidak terkawal
Jumlah air kencing berkurangan

Foto Kredit: prezi.com
Kencing Berbuih Ketika Hamil
Urin berbuih ketika hamil juga boleh berlaku pada ibu mengandung. Jika terjadi dalam waktu sementara, kondisi ini dikategorikan sebagai kejadian normal.
Namun jika terjadi secara terus-menerus, maka protein yang keluar bersama urine dan menyebabkan kencing berbuih merupakan akibat dari komplikasi kehamilan. Kondisi ini dikenal sebagai pre-eklampsia.
Pre-eklampsia adalah suatu komplikasi kehamilan yang dapat mengancam keselamatan ibu dan bayi dalam kandungan.
Ibu mengandung yang mengalami pre-eklampsia biasanya juga mengalami simptom berikut:

Pandangan kabur
Pembengkakan tangan, kaki dan wajah
Sakit kepala
Nyeri ulu hati

Bila Saya Patut Berjumpa Doktor?
Selalunya, air kencing berbuih tidak perlu dibimbangkan dan ia dapat menghilangkan air kencing berbuih dengan sendirinya dengan hanya dengan meminum lebih banyak air.
Tetapi, anda disarankan untuk berjumpa dengan doktor anda sekiranya:

air kencing berbuih yang berterusan dan tidak hilang setelah beberapa hari
anda juga mempunyai simptom seperti – bengkak, mual, muntah, kehilangan selera makan, dan keletihan
air kencing juga kelihatan keruh atau berdarah
jika anda seorang lelaki, orgasme anda menghasilkan sedikit atau tidak ada cecair atau anda telah mencuba agar pasangan wanita anda hamil selama setahun atau lebih lama tanpa kejayaan

Rujukan:

http://pendidikanpesakit.myhealth.gov.my/komplikasi-hipertensi/
https://thediagnosa.com/kencing-berbuih-punca/
https://rootofscience.com/blog/2020/biologi/adakah-air-kencing-berbuih-itu-berbahaya/
https://www.klikdokter.com/info-sehat/read/2698785/kencing-berbusa-saat-hamil-awas-pre-eklampsia


Sakit Pula Bila Kencing, AWAS Anda Mungkin Alami Jangkitan Saluran Kencing Atau UTI!

Sudah pasti ramai dalam kalangan wanita yang risau apabila sering dengar pelbagai jenis penyakit berkaitan kesihatan dalaman wanita. Salah satunya adalah jangkitan saluran kencing atau Urinary Tract Infection (UTI) yang jadi punca kencing kotor.
Mungkin ramai yang tidak sedar bahawa anda sebenarnya tengah mengalami simptom-simptom yang berkaitan tetapi hanya biarkan begitu sahaja, beranggapan bahawa ia tidak serius. Jadi, apa itu jangkitan UTI dan bagaimana ia boleh berlaku? Menurut pakar, jangkitan ini bukan sahaja berlaku dalam kalangan wanita malah lelaki juga tak terlepas!

PUNCA KENCING KOTOR , APA ITU UTI?

Jangkitan saluran kencing (urinary tract infection – UTI) atau dikenali juga dengan nama penyakit air kencing kotor merupakan sejenis jangkitan yang boleh menyebabkan rasa ketidakselesaan pada kawasan alat sulit. Hal ini kerana jangkitan bakteria berlaku dan boleh mengancam buah pinggang juga.

Untuk pengetahuan anda, berdasarkan laporan dari Hello Doktor, setiap tahun hampir 60% wanita dan 12% lelaki berisiko untuk menghidap UTI sekali seumur hidup.

UTI boleh berlaku di mana-mana sahaja bahagian yang berkait saluran air kencing iaitu ginjal, ureter, pundi kencing dan urethrakencing.Jangkitan yang berlaku pada pundi kencing dikenali sebagai Cystitis. Lazimnya berlaku lebih kerap kepada wanita berbanding lelaki. Ini kerana urethra wanita adalah lebih pendek berbanding lelaki.
Jangkitan pada urethra pula dikenali sebagai Urethritis. Ia boleh berlaku kepada kedua-dua wanita dan lelaki.
Jangkitan yang lebih serius adalah jangkitan pada buah pinggang yang juga dikenali sebagai Pyelonephritis. Ia merupakan keradangan pada buah pinggang yang mungkin disebabkan oleh jangkitan bakteria atau sebab-sebab lain yang tidak menyebabkan jangkitan.
SIMPTOM ANDA ALAMI KENCING KOTOR

Berikut merupakan antara simptom yang anda boleh ‘alert’ jika alami UTI:
-Sakit atau pedih ketika kencing
-Rasa asyik nak kencing tetapi bila membuang air kecil kuantiti sedikit sahaja.
-Rasa penuh dan tekanan pada bahagian bawah abdomen.
-Air kencing berbau busuk, nampak keruh
-Kencing berdarah
-Untuk wanita yang lebih berumur, anda akan kerap rasa letih dan lemah.
-Demam, ini bermakna jangkitan kuman dah sampai ke bahagian bawah pinggang.
MACAM MANA NAK ELAK BERLAKU KENCING KOTOR

Risau jika anda mengalami UTI? Berikut antara langkah pencegahan awal yang boleh dilakukan:
1.Pergi membuang air kecil apabila perlu. Jangan tahan kencing lebih dari 3-4 jam kerana lebih lama air kencing ada dalam pundi kencing lebih banyak bakteria yang hadir.
2.Cuba untuk kencing dahulu sebelum dan selepas melakukan hubungan seks.
3.Bersihkan kawasan vagina dengan betul.
4.Pastikan anda minum air dengan cukup, cadangan adalah 6-8 gelas air sehari.
5.Elak menggunakan pencuci bahagian sulit wanita.
6. Pakai pakaian dalam yang diperbuat dari material cotton. Kalau bersenam, pastikan anda tukar baju yang dah berpeluh tersebut cepat-cepat.
7. Mandi dalam tempoh 30 minit
8. Minum jus cranberry juga dikatakan salah satu cara semula jadi untuk mencegah jangkitan saluran kencing malah ia juga membantu dalam menyembuhkan jangkitan tersebut. Pengambilan 2 gelas jus Cranberry setiap hari sudah mencukupi untuk mencegah dan mempercepatkan pemulihan sekiranya jangkitan berlaku.
*Jangan lupa check warna air kencing ya!
Sumber: US Department of Women Health, MyHealth, Hello Doktor


Bila Asyik Nak ‘Terkucil’ Masa Mengandung, Mama Kena ‘Take Note’ 5 Perkara Ini

“Alamak, tadi baru je pergi tandas, ni nak terkucil lagi. Kenapalah asyik rasa nak terkencing ni, padahal bukannya minum banyak pun.”
Salah satu simptom ibu mengandung yang paling meletihkan adalah trip ulang-alik ke tandas yang tak terkira banyaknya. Ada yang melalui masalah ini pada awal kehamilan dan ramai juga yang mengalaminya pada hujung kehamilan.

Bayangkan betapa lecehnya nak cari tandas kalau kita keluar ke mana-mana, tidur malam pun tak lena sebab asyik terjaga, dan kalau tersekat dalam jammed lagilah naya!
Walaupun dah control minum, tetap juga rasa macam tak boleh ditahan. Bagaimana boleh rasa begini dan apa yang perlu dilakukan?

Jom ketahui beberapa perkara tentang masalah kerap kencing ketika hamil ini.

Kerap Kencing Ketika Hamil. Ini 5 Perkara Mama Perlu Faham
1. Punca Kerap Kencing Di Awal Kehamilan
Dalam minggu-minggu terawal kehamilan, masalah kerap kencing sering berlaku disebabkan pertambahan isipadu darah dan cecair yang digunakan oleh tubuh untuk membantu proses kehamilan akan disingkirkan oleh ginjal.
Anda mungkin akan merasakan simptom ini seawal beberapa minggu kehamilan. Malah, ia mungkin menjadi petanda kehamilan yang lebih jelas berbanding simptom lain seperti muntah-muntah, mual, mengidam atau rasa tak sedap badan.
Foto Kredit: hellodoktor.com
 2. Punca Kerap Kencing Di Akhir Kehamilan
Dalam fasa akhir kehamilan, bayi dalam kandungan semakin membesar dan kian menurun ke posisinya sebagai persediaan hari kelahiran. Keadaan ini memberi tekanan pada pelvis dan seterusnya meletakkan beban pada pundi kencing. Ini menyebabkan kita rasa asyik nak ke tandas berulang kali dalam tempoh masa yang pendek.
Selain itu, Mama juga mungkin akan terkencing sedikit ketika bersin, batuk, atau ketawa – terutamanya jika pundi kencing Mama berada dalam keadaan penuh. Untuk mengelakkan ia daripada berlaku, anda boleh memastikan anda mengosongkan pundi kencing dengan membongkokkan sedikit badan ketika membuang air kecil.
Foto Kredit: irka.org.rs
3. Apa Yang Boleh Membantu Mengurangkan Kekerapan Ke Tandas?
Bagi mengurangkan kekerapan ke tandas terutamanya pada waktu malam, Mama boleh cuba meminum lebih banyak air pada waktu siang.
Kalau nak minum kopi, teh, atau minuman berkafein yang lain, seeloknya minum pada waktu siang kerana semua minuman ini bersifat diuretik, iaitu meningkatkan pengumuhan air daripada badan.
Foto Kredit: livestrong.com
4. Mungkin Masalah ‘Kencing Kotor’
Walaupun masalah kerap membuang air kecil ini adalah normal bagi kebanyakan ibu mengandung, ada juga yang mengalaminya akibat jangkitan ‘kencing kotor’ atau urinary tract infection (UTI).
Masalah UTI ini boleh berlaku pada hampir 10% wanita hamil. Ia berpunca akibat jangkitan bakteria pada sistem urinari tubuh yang meliputi bahagian ginjal, ureter, pundi kencing, dan uretra.
Antara tandanya termasuklah:

Kerap membuang air kecil / tak lawas
Rasa pedih ketika membuang air kecil
Demam
Rasa sakit pada bahagian abdomen
Sakit belakang

Masalah kencing kotor tidaklah merbahaya dan mudah untuk dirawat. Namun, ia memerlukan rawatan awal kerana masalah yang berlarutan boleh menyebabkan komplikasi hingga menjadi punca kelahiran pramatang.
Foto Kredit: coveville.com
5. Adakah Kesan Selepas Kelahiran Bayi Nanti?
Menurut BabyCenter, dalam tempoh beberapa hari selepas kelahiran bayi, anda akan mengeluarkan lebih banyak air kencing dan kerap ke tandas kerana tubuh anda sedang membuang segala cecair tambahan dalam sistem darah yang digunakan bayi menyokong proses kehamilan.
Tidak lama selepas itu, kekerapan ke tandas akan kembali seperti sebelum hamil. Anda juga boleh melakukan senaman Kegel bagi membantu pengawalan pundi kencing dengan lebih efektif.
Jangan Malu Dapatkan Rawatan Sekiranya Ia Berterusan
Sekiranya masalah ini mengganggu aktiviti harian dan tetap berterusan walaupun setelah melahirkan, Tidak perlu malu untuk memaklumkan atau membincangkan masalah ini bersama ahli keluarga dan doktor anda.


Ada 5 Punca Kolesterol Selain Pemakanan Ramai Tak Tahu, No. 3 Paling Tak Sangka!

Umum mengetahui pemakanan yang tidak sihat merupakan punca utama kepada masalah kolesterol. Namun, tiada siapa sangka sebenarnya ada banyak punca kolesterol yang lain turut mempengaruhi masalah kolestrol tinggi.
Antara puncanya seperti terlalu banyak duduk dan kehamilan. Tapi bagaimana punca-punca sebegini yang berlaku dalam kehidupan seharian manusia boleh menyebabkan masalah kolesterol? Mari baca penjelasan Doktor Samhan di bawah supaya orang ramai boleh kawal tahap kolesterol dalam badan dan hidup lebih sihat.

Baca juga: Kepala Kerap Sakit Di Sebelah Kiri, Ambil Tahu Punca Ini
PUNCA KOLESTEROL

Seperti yang kita tahu punca utama masalah kolesterol adalah pemakanan yang tidak sihat namun sebenarnya ada banyak lagi sebab yang lain! Jom ketahui punca lain kolesterol tinggi untuk bantu anda lebih sihat!

1. STRESS YANG BERPANJANGAN
Tahukah anda? stress yang kronik boleh menjadi penyebab pelbagai jenis penyakit, termasuklah kolesterol tinggi? Kajian menunjukkan, stres boleh meningkatkan tahap kolesterol jahat (LDL) dalam badan dan mengurangkan tahap kolesterol baik (HDL).
2. UBAT-UBATAN PUNCA KOLESTEROL TINGGI
Sebagai contoh, ubat seperti pil perancang, retinoid, kortikosteroid, antiviral dan antisawan mungkin mempunyai kesan yang tidak disangka-sangka pada badan.
Bukan itu sahaja, ubat tekanan darah tinggi seperti diuretik dan beta-blockers juga boleh menjadi punca kolestrol tinggi dalam badan.
3. TERLALU BANYAK DUDUK

Duduk yang berpanjangan boleh mendatangkan bahaya terhadap kesihatan? Malah, ia boleh menyebabkan obesiti, penyakit jantung dan juga kolesterol tinggi.
Apabila anda duduk terlalu lama, enzim yang menukarkan kolesterol jahat kepada kolesterol baik akan berkurangan sebanyak 95%.
4. KEHAMILAN
Ketika hamil, badan akan menggunakan kolesterol untuk membantu janin membesar dan berkembang.
Sebab itulah, tahap kolesterol dalam badan ibu yang mengandung akan meningkat dengan drastik pada semester kedua dan ketiga. Malah, tahap kolesterol ini juga akan kekal tinggi walaupun selepas melahirkan anak.
5. DIET TINGGI GULA PUNCA KOLESTEROL TINGGI
Suka ambil makanan yang manis? Sebenarnya bukan lemak sahaja yang boleh menyebabkan kolesterol tinggi, gula pun sama juga ya!
Diet yang tinggi gula boleh menyebabkan hati anda menghasilkan lebih banyak kolesterol dan trigliserida dalam badan. Menurut sebuah kajian, individu yang mendapatkan 10% kalori mereka daripada gula mempunyai risiko 3 kali ganda untuk mengalami masalah kolesterol tinggi.
Sumber: Twitter Doktor Samhan


Stres Kulit Berjerawat Tiap Masa? Check Balik 5 Barang Harian Ini, Mungkin Ini Puncanya!

Paling menyakitkan hati apabila muka asyik naik jerawat walaupun tak pernah melangkau satu pun rutin penjagaannya. Malah, setiap kali kulit berjerawat, ramai yang terus mencuba membeli pelbagai produk untuk meredakannya namun masih gagal. Bawa bertenang, sebenarnya ada punca lain mengapa kulit berjerawat walaupun anda telah berhempas pulas menjaganya.
Untuk pengetahuan anda, selain hormon dan pemakanan, ada punca lain kulit muka berjerawat. Barang harian boleh menyebabkan kulit berjerawat tanpa kita semua sedari. Tapi apa yang kita kerap salahkan adalah produk muka yang tidak berkesan. Jadi, jom ikuti penulis berkaitan 5 barang harian yang menyebabkan kulit berjerawat tanpa disedari!

Baca juga: Emosi Tak Menentu Bila Tumbuh Jerawat, Cuba Guna 4 Bahan Ini, Seminggu Terus Hilang Jerawat!
5 BARANG HARIAN PENYEBAB KULIT BERJERAWAT
1. BANTAL

Untuk pengetahuan anda, bantal dan sarungnya paling senang dihinggapi bakteria. Jadi, apabila anda kerap tidur dan baring, maka lama-kelamaan muka mula timbul jerawat.
Oleh itu, apa yang boleh dilakukan untuk mengelakkan bantal dan sarungnya menjadi punca kulit berjerawat adalah anda perlu kerap mencuci kedua-dua barang ini.
2. TELEFON PINTAR

Semua orang memegang telefon bimbit setiap masa dan ini membuatkan bakteria yang ada pada skrin telefon berpindah ke tangan. Seterusnya, tangan yang sama juga menyentuh kulit muka. Inilah penyebab bakteria mudah menghinggap ke muka akibat sentuhan bermula daripada telefon bimbit. Kesannya, kulit muka berjerawat walaupun telah mencucinya berulang kali.
Justeru itu, anda perlu sentiasa lap telefon bimbit dengan tisu antibakteria untuk mengelakkan bakteria berpindah ke muka dan seterusnya menghasilkan jerawat.
3. BERUS SOLEKAN

Kalau nak tahu, berus solekan yang tak dicuci dan dibersihkan dengan betul boleh menyumbat liang-liang wajah anda dengan kotoran. Tambah lagi, jika anda jenis yang bersolek hari-hari menggunakan berus solekan maka potensi untuk kulit berjerawat adalah tinggi!
Oleh itu, pastikan berus solekan dicuci dengan kaedah yang sebetulnya supaya ia tidak menjadi penyebab kulit muka anda bejerawat.
4. CERMIN MATA

Cermin mata juga boleh menjadi punca kulit berjerawat. Ini kerana bingkai cermin mata selalu bersilang dengan kulit muka anda. Bingkai cermin mata yang kotor dengan minyak dan baki solekan sebenarnya punca objek ini menyebabkan kulit muka anda berjerawat! Oleh itu, penting untuk kerap bersihkan cermin mata anda kalau nak elak dari kulit berjerawat!
5. TOPI KELEDAR
Mesti tak sangka kan topi keledar yang selama ini dipakai setiap hari boleh menjadi penyebab kulit berjerawat? Ini kerana terdapat bakteria yang melekat pada topi keledar apabila anda berpeluh lantas menyebabkan wajah mula ditembuhi jerawat! Oleh itu, jangan lupa untuk bersihkan topi keledar anda.
Jadi dah tahu kan punca kulit berjerawat walaupun anda telah mencucinya berulang kali? Pastikan anda kerap mencuci semua barang harian di atas supaya jerawat tidak lagi muncul di muka. Semoga bermanfaat!
Sumber: Santai Sini


Beronani Punca Kulit Muka Berjerawat, Adakah Ia Benar Atau Mitos Semata-Mata?

Masturbate atau beronani merupakan antara aktiviti seksual yang diketahui ramai. Ada yang mengatakan aktiviti seksual ini dapat memberikan kepuasan yang sama seperti hubungan seks dan ada juga yang mengatakan bahawa ini merupakan ‘pemanas badan’ sahaja. Bukan itu sahaja, ada juga yang mengatakan beronani ini menjadi punca kulit berjerawat?
Risau juga kalau setiap kali orang tengok muka penuh dengan jerawat, orang beranggapan bahawa kita selalu melakukan aktiviti onani. Takut!

Baca juga: Lelaki Pun Ada Buah Dada Macam Wanita Ke? Bukan Sebab Tak Fit, Rupanya Masalah Hormon!
PUNCA KULIT BERJERAWAT ADA KAITAN DENGAN BERONANI KE?

Berdasarkan kajian yang dilakukan oleh Dr. Holly Singletary, Dermatologist dari Texas mengatakan bahawa kulit berjerawat akibat selalu beronani adalah MITOS! Walaupun ia menjadi perbualan ramai dan ada yang mempercayainya, ternyata ini bukan punca kulit anda berjerawat.

Aktiviti onani ini sering dilakukan oleh orang yang baru sahaja mencapai usia matang untuk mengenali hormon seksual mereka berada di tahap mana.
JADI APA PUNCA KULIT BERJERAWAT?
Sebum merupakan minyak yang dikeluarkan untuk mengekalkan kelembapan kulit wajah dan melindungi dari bakteria. Namun, terlampau banyak sebum boleh menyebabkan pori kulit tersumbat dan inilah punca sebenar wajah berjerawat!
Inilah yang menyebabkan jerawat selalu tumbuh yang orang salah anggap dengan aktiviti onani. Bukan itu sahaja, perubahan hormon dalam badan khususnya wanita, turut menyebabkan kulit anda bermasalah. Tiada kaitan dengan beronani ya, semuanya hanya kebetulan!
Walaupun kulit berjerawat dianggap hanya sementara pada sesetengah orang, namun tidak kepada orang yang selalu mengalaminya. Tak penah nak sempat merasa kulit licin walaupun sehari! Hal ini kerana anda terlalu stres atau tidak mempunyai tidur yang cukup yang menyebabkan jerawat dan bintik hitam keluar macam cendawan tumbuh selepas hujan.
Antara punca lain masalah jerawat adalah:
-Sejarah keluarga yang mempunyai kulit bermasalah.
-Tengah dalam kitaran haid atau menopause.
-Banyak makan karbohidrat, gula, produk tenusu dan lemak.
–Produk penjagaan kulit tidak sesuai dan mempunyai bahan-bahan seperti pewangi yang sensitif kepada kulit.
HUKUM ONANI HARAM DALAM ISLAM

Namun, sebagai peringatan kepada seluruh umat Islam, ulama yang masyhur menetapkan bahawa hukum beronani atau melancap adalah haram berdasarkan nas al-Quran ayat kelima sehingga ketujuh surah al-Mukminun. Kami menyebut huraian Syeikh Dr. Yusuf al-Qaradhawi dalam kitab beliau, al-Halal wa al-Haram fi al-Islam:
“Perbuatan ini diharamkan oleh ramai ulama mazhab Maliki (termasuk juga Syafieyyah). Mereka mengambil dalil berdasarkan firman Allah:
وَالَّذِينَ هُمْ لِفُرُوجِهِمْ حَافِظُونَ (5) إِلَّا عَلَىٰ أَزْوَاجِهِمْ أَوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ (6) فَمَنِ ابْتَغَىٰ وَرَاءَ ذَٰلِكَ فَأُولَٰئِكَ هُمُ الْعَادُونَ (7
Maksudnya: Dan mereka yang menjaga kehormatannya, kecuali kepada isterinya atau hamba sahayanya maka sesungguhnya mereka tidak tercela. kemudian, sesiapa yang mengingini selain dari yang demikian, maka merekalah orang-orang yang melampaui batas;
Surah al-Mukminun, (23 : 5-7)
*Oleh itu orang yang melakukan onani atau melancap untuk tujuan melepaskan kepuasan ialah orang yang mencari kepuasan selain dari perkara yang dibolehkan oleh hukum Islam. Jangan terlampau mencontohi budaya Barat seperti yang ditonton dalam filem ya!
Sumber: Flo.Health, Pejabat Mufti WP


Opss Ini Rupanya 9 Punca Lelaki Mandul, No. 4 Itu Kena Jaga-jaga!

Terdapat banyak perkara dalam kehidupan seharian yang boleh menyebabkan punca lelaki mandul. Salah satunya adalah penggunaan gajet dan menonton televisyen. Mesti anda tidak percaya, bukan?
Kalau nak tahu kenapa punca-punca tersebut boleh mempengaruhi kemandulan lelaki sehingga menurunkan kadar sperma, ikuti penulisan ini di bawah.

Baca juga: Oh Lelaki! Ini 5 Manfaat Bila Tidur Tak Pakai Seluar Dalam, Fuhhh Nyaman~
PUNCA LELAKI MANDUL

1. PEMILIHAN SELUAR DALAM
Tahukah anda pemakaian seluar dalam yang ketat pada setiap hari boleh menyebabkan penurunan jumlah sperma. Di mana, seluar dalam yang sempit membuatkan skrotum anda tertekan, sekaligus mengurangkan aliran udara yang menyebabkan suhu testikal meningkat dari suhu normal.

2. SUHU PANAS
Mesti ramai suka mandi dengan wap panas mahupun berada di sauna, kan? Namun, tahukah anda wap tersebut boleh meningkatkan suhu zakar dan seterusnya memberikan kesan kepada ‘kilang’ produksi sperma.
Makanya, testikal harus berada pada suhu 2 darjah selsius rendah dari suhu badan untuk memproduksi sperma.
3. BANYAK TENGOK TV
Tahukah anda, kajian terbaharu dari pusat penyelidikan di Denmark mendapati individu yang terlalu banyak menonton televisyen (TV) meningkatkan risiko kemandulan.
Dalam penelitian itu, peserta telah menghabiskan 5 atau lebih jam sehari untuk menonton TV. Di mana, kesannya peserta tersebut memiliki konsentrasi sperma 29% lebih rendah berbanding jumlah sperma lelaki yang tidak menonton TV iaitu sebanyak 34%.
Ia sudah jelas, kemandulan tersebut berlaku akibat individu yang terlalu banyak menonton TV menjadi tidak aktif dan kurang bergerak. Hal ini menyebabkan, kekurangan enzim antioksida dan peningkatan suhu skrotum kerana aktiviti duduk terlalu banyak.
4. STRES
Stres dapat mengurangkan potensi reproduksi anda. Stres membawa kepada pelepasan hormon yang dapat menghalang produksi testeron dan lambat laun menurunkan kuantiti dan kualiti sperma.
Selain itu, ia turut mengganggu libido dan mengurangkan nafsu seksual anda. Malah, ia akan mempengaruhi gaya hidup tidak sihat seperti makan dalam kuantiti banyak, menelan ubat-ubatan dengan tidak terkawal dan malas untuk bersenam.
5. TAK CUKUP TIDUR
Para saintis telah menyakinkan, tidur dalam 7 hingga 8 jam setiap malam dapat meningkatkan kesihatan sperma. Di mana, tabiat kurang tidur dapat menurunkan kesihatan dan kualiti sperma hingga 30%.
Maka, cuba dapatkan tidur yang cukup setiap hari supaya sperma anda akan terpelihara sehingga 41%.
6. JARANG BERSENAM

Lelaki dengan BMI 30 atau lebih tinggi, memiliki jumlah semen atau air mani yang lebih rendah. Selain itu, jumlah dan mobiliti sperma yang rendah termasuk dalam risiko kecacatan sperma berbanding lelaki dengan berat badan yang ideal.
Kajian telah membuktikan, obesiti sebenarnya dapat menggangu kadar hormon yang menyebabkan masalah kesuburan dengan menurunkan kadar testeron dan esterogen. Jadinya, ayuh rajinkan diri untuk bersenam tetapi jangan lah pula hingga terlampau berlebihan kerana ia juga boleh menurunkan kadar testeron.
7. GAJET
Mungkin anda tak sangka penggunaan gajet juga boleh mempengaruhi kesihatan sperma. Berdasarkan satu kajian yang menyimpulkan bahawa, radiasi telefon pintar dapat mempengaruhi perkembangan, fungsi dan viatibiliti sperma.
Disebabkan itu, elakkan dari menyimpan apa-apa sahaja gajet di poket seluar depan. Hal ini bertujuan, bagi mengurangkan paparan sinar radiasi menempiasi kawasan alat sulit.
8. KERAP AMBIL MINUMAN BERKAFEIN
Menjaga pola pemakanan amat penting agar kesuburan terpelihara. Oleh itu, amalkan untuk mengurangkan pengambilan soda dan kopi berkafein tinggi.
Dalam sebuah penelitian menemukan, minuman seperti soda, kopi dan minuman tenaga dapat menurunkan jumlah produksi sperma sehingga 30%.
9. RACUN BPA
Racun seperti pestisida, logam berat, radiasi dan bahan kimia industri yang lain berperanan dalam kemandulan. Tanpa sedar, anda mungkin menggunakan racun-racun tersebut dalam kehidupan seharian.
Jadi, berwaspadalah menggunakan botol plastik yang mungkin mengandungi BPA atau bisfenol A. Hal ini kerana, ia boleh mengganggu kesimbangan hormon.
Malah, melalui sebuah kajian di Reproductive Toxicology, BPA dapat menurunkan jumlah sperma dan motilitinya.
Sumber: GLAM Lelaki


“Burnout!”: 6 Sebab Mama Penat Sangat Walaupun ‘Tak Buat Apa-apa’

“Nasib baik budak-budak tu nak juga tidur awal hari ni. Aku pun ingat nak masuk tidurlah. Kenapalah aku rasa letih sangat ni. Padahal macam tak ada buat apa-apa pun..”
Tak ramai yang faham bahawa sejak kita bergelar seorang ibu, kita bagaikan tiada lagi hari cuti. Lebih-lebih lagi dalam tempoh pandemik dan WFH ini, jadual semakin padat dan penuh dengan kerja-kerja yang perlu disiapkan.

Tak kiralah sama ada kita seorang wanita bekerja ataupun surirumah, kedua-duanya mengalami perubahan yang besar dalam rutin harian.
Ada masa tertentu, kita berasa amat letih. Tapi kalau diperiksa, macam ‘tak ada buat apa-apa pun’. Kenapa boleh jadi begini?

“Burnout!” : Ini 6 Sebab Mama Penat Sangat Walaupun ‘Tak Buat Apa-apa’
1. Tidur Malam Yang Terganggu
Dengan perubahan jadual kita akibat PKP dan WFH, anda mungkin sukar mendapat tidur malam yang cukup.

Sebahagian besar daripada kita hanya mempunyai me time setelah anak-anak semua tidur. Ketika ini, mata kita jadi cerah. Nak tengok FB, nak baca / balas mesej di telefon. Nak tengok drama kegemaran, dan ada juga yang berjaga malam untuk menyiapkan tugasan hingga menyebabkan waktu tidur yang lewat.
Bagi ibu yang menyusu dan berjaga untuk menyusukan bayi, mententeramkan mereka, menukar lampin, dan sebagainya, perubahan pada rutin tidur ini sudah tentu akan menjejaskan keupayaan kita untuk bekerja dengan efisyen di siang hari.
Menurut sumber dari HealthLine, seseorang perlu tidur 7-8 jam setiap hari supaya otak dapat memberi isyarat kepada tubuh untuk merembeskan hormon dan kompaun yang membantu:

mengurangkan risiko terhadap masalah kesihatan
mengawal rasa lapar
mengekalkan sistem pertahanan badan
menyimpan memori

Bayangkan, jika tidur tidak cukup, semua fungsi yang disebutkan di atas akan mengalami gangguan. Maka, tak perlu rasa bersalah jika anda masuk tidur awal atau mengambil beberapa minit untuk tidur sebentar di waktu siang.

2. Ya, Jaga Anak Adalah ‘Bekerja’
Sebuah kajian mendapati, secara puratanya seorang ibu akan bangun sekitar jam 6.23 pagi dan semua pekerjaan hanya akan berhenti sekitar jam 8.31 malam (kalau bernasib baik).
Bila ‘celik mata’ saja, mulalah kita menguruskan anak, menyiapkan sarapan, dan seterusnya diikuti pula dengan pelbagai tugasan. Sedar atau tidak, kebanyakan masa di rumah diluangkan oleh ibu melayan anak-anak sambil memenuhi keperluan mereka.
Bagi seorang ibu, kita mungkin rasa perbuatan menjaga anak bukanlah dikira ‘pekerjaan’, tapi sebenarnya ia adalah sebaliknya. Tak ada orang akan mengasuh anak kita secara percuma melainkan terpaksa bukan?
Jadi, ya, menjaga anak bukan saja memerlukan kekuatan fizikal, tetapi juga kekuatan mental. Tak hairanlah bila anak demam atau ‘memerap’, anda akan berasa begitu letih walaupun tak ada apa-apa kerja rumah lain yang dapat dibuat.
Tanpa disedari, ini menjadikan jumlah jam seorang ibu bekerja secara purata adalah 98 jam setiap minggu. Tahukah anda, ia bersamaan dengan jam bekerja seseorang mempunyai lebih 2 pekerjaan tetap!

3. Mama Selalu Risau
Tak apalah kalau kita terpaksa bungkus makanan FoodPanda / GrabFood / delivery untuk anak-anak.
Tak apalah kalau rumah kita tak kemas dan cantik macam dalam majalah.
Tak apalah kalau sekali-sekala kita bagi anak tengok kartun dan main game.
Tak apalah kalau anak kita masih tak bercerai lampin dan botol susu walaupun umurnya dah masuk 3 tahun.
Tak apalah kalau kita tak dapat menyusukan bayi dengan susu ibu sehingga 2 tahun.
Dalam tempoh PKP ni, banyak sangat benda yang kita kena catch up – dari pelajaran anak-anak di rumah (PdPR), nak uruskan makan minum mereka, kerja pejabat, kerja-kerja rumah, dan lazimnya keperluan ibu diletakkan akhir sekali dalam senarai tersebut.
Wahai Mama, kita perlu menerima hakikat bahawa kita tak mungkin dapat menjadi seorang ibu yang sempurna. Setiap ibu pasti mahu menjadi contoh yang terbaik buat anak-anaknya. Tapi apakan daya, setiap manusia melalui cabaran yang berbeza.
Hanya kita yang tahu dan merasai kesusahannya. Jadi, jangan rasa diri gagal apabila tidak mampu menjadi seperti apa yang diharapkan. Don’t be so hard on yourself.
Kerisauan dan expectation inilah yang menjadikan anda begitu letih dan penat setiap hari.

4. Tiada Masa Untuk Diri Sendiri
Mengikut survey, seorang ibu dah cukup bertuah kalau dapat 7 minit hingga 1 jam waktu untuk diri sendiri. Bila dah jadi mak-mak ni biasalah, kadang-kadang tu nak makan pun tak sempat.
Nak ke tandas untuk mandi dan buang air pun boleh ‘berperang’ dengan anak-anak. Apatah lagi nak dapat 1 jam untuk berehat, berbual di telefon, baca buku cerita, atau buat apa-apa yang kita suka.
Kita dah kemas depan, mereka ‘kemas’ bilik. Kita baru nak duduk, baby pula dah menangis. Mana nak sempat buat apa-apa untuk diri sendiri, betul tak?
Bagi yang mengalami masalah ini, jangan malu minta bantuan suami atau ahli keluarga.
Terangkan pada mereka bahawa anda perlukan sokongan buat sementara. Setidak-tidaknya, beban ini dapat dikongsi bersama.
http://www.scarymommy.com/
5. Rutin Yang Sama Setiap Hari
Mahu atau tidak, kita perlu melakukan rutin yang sama setiap hari. Dengan ruang lingkup yang terhad, kita hanya mampu berada di rumah dan berhadapan dengan persekitaran serta mood yang sama.
Bagi anak kecil juga, ia juga bukan mudah untuk mereka. Anak-anak ini memerlukan persekitaran yang baik untuk berkembang.
Jika dulu, sekali-sekala dapat juga bawa anak berjalan-jalan, makan di luar, dan pergi bercuti.
Tapi kini, mereka perlu berada di rumah sepanjang hari. Kalau di luar pun, hanya di persekitaran rumah atau di balkoni.
Bagi yang tidak memiliki ruang sebegini di rumah, ibu-ibu kenalah kreatif untuk mempelbagaikan rutin harian. Dengan merangkakan aktiviti yang seronok seperti DIY kraf, buat permainan anak, cuba resepi baru, dan sebagainya, setidaknya ia akan membantu kita lebih ceria.
Foto Kredit: festivals-collection.com
6. ‘Kerja’ Kita Selalu Dipandang Remeh
Bila tiada langsung sesiapa yang mengucapkan ‘terima kasih’ atau memberi pertolongan, dah tentulah kita tak gembira.
Dalam keadaan begini, lebih mudah kita untuk berasa stres, letih, dan tidak bermaya.
Tiada yang lebih seronok daripada menerima pelukan, kucupan, dan senyuman daripada seorang suami yang memahami dan menghargai setiap kesusahan yang kita lalui sepanjang menjadi seorang ibu.
Barulah rasa semua penat lelah itu amat berbaloi!
Foto Kredit: edition.cnn.com
Carilah Masa Untuk Berehat Kerana Anda Memang Memerlukannya
Tidak dinafikan semua cabaran dalam tempoh pandemik ini banyak mengajar kita mematangkan diri.
Tapi sehebat mana pun seorang wanita, mereka tetap perlu berehat.
Ramai wanita mengakui bahawa ‘berehat’ daripada menjadi seorang ibu dapat membantu mereka menjadi seorang ibu yang lebih baik. Tak kiralah walaupun hanya 15-30 minit sehari atau sekali setiap hujung minggu.
Sekalipun tiada sesiapa yang memberi penghargaan kepada anda, ingatlah bahawa anda perlu tahu bahawa anda berhak menghargai diri sendiri.
You deserve a break, moms!


Wahai Mama, Ini 6 Sebab Kenapa Anda Selalu Letih

“Aduh… Letihnya sejak ada ‘baby’ ni. Dulu kerja sampai lewat malam pun tak adalah letih sangat. Ni baru seorang anak. Tapi aku tengok kawan-kawan aku relaks je dah ada 3-4 orang anak. Apa punca letih sangat ni sebenarnya?”
Siapa kata jadi ibu tak letih?

Memang letih. Tak kiralah yang ada berapa anak pun. Sama ada bekerja di pejabat, bekerja dari rumah, ataupun seorang surirumah. Semuanya sama letih sebenarnya.
Foto Kredit: viline.tv

Kenapa Letih Sangat Jadi Ibu?
Mesti ada yang tertanya-tanya, apa punca letih yang menjadikan kita sering tak bermaya, terutamanya lagi apabila masuk jam 8-9 malam.

Dah tak macam dulu-dulu lagi. Tiada lagi ‘late night movies’ dengan suami. Tiada lagi perasaan nak lepak kedai mamak atau berembun macam dulu. Memang tunggu disorong bantal saja, gerenti terus tidur!
Inilah 6 sebabnya:
1. Anda Suka Multi-tasking
Ramai yang selalu buat. Dalam perjalanan nak ke dapur untuk buat makanan bayi, anda akan bawa bakul baju kotor, jerang air, dan cuba sediakan bahan untuk masak makan malam sekali.
Sambil tunggu bubur bayi masak, anda akan basuh pinggan, kutip mainan yang bersepah, dan masak nasi.
Perasan tak berapa banyak kerja yang anda cuba lakukan dalam satu-satu masa? Memang banyak, dan anda mungkin tidak menyedarinya kerana dalam kepala anda misinya cuma ‘masak makanan bayi’.
Sungguhpun perbuatan ini memudahkan anda, namun sebenarnya ia adalah sesuatu yang menambahkan beban dan menghalang anda untuk relaks atau berehat.
Foto Kredit: askdrnanny.com
2. Anda Kurang Masa Untuk Diri Sendiri
Kini, anda kurang mempunyai masa untuk bersendiri kerana anda perlu menjaga anak kecil.
Nak ke tandas pun susah, apa lagi nak bersendiri dan menikmati ‘keamanan’ dalam keadaan tenang.
Nak bersendiri sebelum tidur pun susah sebab kita pun dah terlalu mengantuk nak menunggu anak tidur.
Hujung minggu pula bukan alasan untuk berehat kerana kita perlu menguruskan lebih ramai orang yang bercuti.
Walau apa pun alasan anda, ‘me time’ ini sangat penting untuk keperluan badan dan otak seperti yang dinyatakan oleh Psychology Today.
Foto Kredit: thethinkingmomblog.com
3. Anda Risau
‘Penyakit’ ini memang melanda hampir kesemua insan yang bergelar ibu.
Macam-macam perkara yang dirisaukan. Risau anak tak nak makan, risau anak lambat bercakap, risau suami balik lambat, risau apa orang kata kalau berhenti kerja, risau, risau, dan risau.
Kerisauan ini juga dikaitkan dengan sensitiviti atau deria ke-6 atau ‘sixth sense’ yang dimiliki oleh kebanyakan wanita, terutamanya ibu.
Foto Kredit: crosswalk.com
4. Anda Selalu ‘Berjaga’
Dalam tidur pun boleh ‘berjaga’. Senangnya ibu terjaga apabila anak bergerak atau membuat bunyi. Berbanding dengan si suami, bukan main lena. Siap boleh berdengkur lagi?
Sebenarnya, punca letih anda berasal daripada deria yang dipaksa bekerja lebih banyak daripada biasa.
‘Hyper-vigilance’ adalah istilah bagi keadaan di mana seseorang berada dalam mod ‘berjaga’. Ia biasa berlaku apabila anda lebih banyak meluangkan masa dengan anak berbanding pasangan anda, lebih-lebih kalau anda menyusu badan.
Dalam keadaan ini, semua deria anda memainkan peranan yang serba ekstra dalam membesarkan anak kecil yang belum mampu untuk ‘independent’.
Foto Kredit: goodhousekeeping.com
5. Anda Pentingkan Kesempurnaan
Salah satu punca letih boleh anda kawal adalah sifat ‘perfectionist’ ini.
Sebagai ibu, kita selalu inginkan yang terbaik untuk anak kita. Jadi, kita akan cuba membuat resipi yang paling sihat, mahu anak berdisiplin, tak boleh tengok rumah bersepah, dan sebagainya.
Cubalah ‘loosen up’ sedikit dan fokuskan keutamaan anda pada perkara yang penting. Selebihnya itu, ala kadar pun tak mengapa.
Foto Kredit: imujer.com
6. Anda Rasa Tak Dihargai
Berbeza daripada tugas di pejabat, setiap hujung bulan anda akan dibayar gaji dan ada tempoh tertentu anda akan ditawarkan pangkat atau kenaikan gaji.
Sedikit sebanyak ‘cycle’ ini membantu menaikkan kembali motivasi anda untuk meningkatkan lagi mutu kerja anda.
Tetapi, sebagai ibu, ini adalah tugas atau tanggungjawab yang tiada kayu ukurnya. Jadi, mungkin kebanyakan masanya berasa anda tak cukup bagus dan banyak kelemahan kerana anda tidak menerima sebarang laporan tentang prestasi kerja anda.
Tapi, anda perlu menyedari bahawa suami dan anak-anak sangat setiap menghargai pengorbanan anda.
Cuba cakap, isteri mana yang tidak penat?
Jangan Malu Minta Bantuan
Setiap keadaan di atas boleh menjadi punca letih bagi setiap wanita yang bergelar ibu. Jika tidak ditangani, ia akan membawa kepada tekanan perasaan.
Oleh itu, cuba dapatkan bantuan yang secukupnya daripada suami atau anak yang lebih besar. Yang mana tak penting, letak tepi dulu.
Usahakan juga sedikit masa untuk diri sendiri melakukan sesuatu yang diminati untuk menaikkan motivasi anda.
Dalam keadaan positif, anda akan dapat melihat daripada perspektif berbeza dan masih dapat bergurau senda walaupun letih.
Percayalah, kalau Mama gembira, seisi keluarga turut ceria!


“Eh, baru aku perasan bulan ni belum datang haid. Tapi, takkanlah mengandung kot? Tak ada simptom-simptom mengandung pun. Lagipun, baru saja pakai suntikan perancang. Apa punca lewat haid selain mengandung ya?”
Sebenarnya memang banyak punca lewat haid selain mengandung yang selalu berlaku kepada wanita.

Haid yang normal adalah salah satu tanda aras kesihatan seseorang wanita. Antara punca lewat haid termasuklah faktor biologi, persekitaran, ataupun faktor luaran.
Foto Kredit: tentantes.com.br

Selain Mengandung, Ini 9 Sebab Anda ‘Missed Period’
Untuk mengatasi masalah haid tidak teratur, anda perlu mengenalpasti punca lewat haid yang sebenarnya menjejaskan kesihatan anda.

1. Perubahan Berat Badan Mendadak
Ada yang mungkin sedang diet atau mengalami penambahan berat badan secara mendadak.
Oleh itu, pastikan anda mengubah corak pemakanan anda secara perlahan-lahan dan tidak terlalu membuat perubahan drastik.
Keadaan ini boleh mengganggu keseimbangan hormon lalu menjejaskan pusingan haid anda.
Foto Kredit: lipstiq.com
2. Stres
Punca lewat haid yang paling sering dialami adalah stres. Mungkin tekanan akibat gangguan di pejabat, tekanan hidup berkeluarga, masalah kewangan, dan pelbagai lagi masalah dalam kehidupan seharian.
Stres menyebabkan hormon GnRH kurang dihasilkan oleh badan, lalu menjejaskan proses ovulasi dan menstruasi anda.

3. Sakit
Masalah kesihatan seperti demam atau penyakit lain juga boleh menjadi punca lewat haid.
Walaubagaimanapun, ia selalunya bersifat sementara. Jika ianya berpanjangan, anda perlu mendapatkan nasihat doktor.

4. Perubahan Rutin
Apabila anda baru berpindah, berubah syif,  berubah pejabat seumpamanya, rutin anda juga akan berubah.
Perubahan rutin ini juga boleh menyebabkan proses dalam tubuh badan anda berubah, lalu mempengaruhi haid anda.

5. Pertambahan aktiviti fizikal
Sesetengah daripada anda mungkin melakukan lebih banyak senaman ketika dalam proses menjayakan diet anda.
Oleh itu, tubuh biasanya akan mengambil sedikit masa untuk beradaptasi dengan perubahan ini.
Period yang datang lewat mungkin akan berlaku selama beberapa bulan sebelum dapat disesuaikan dengan tubuh anda.

6. Pra-menopause
Sebelum anda memasuki tempoh menopause atau ‘putus haid’, anda akan melalui tempoh fasa pra-menopause.
Ketika waktu ini, period anda mungkin menjadi kurang dari segi jumlahnya atau jumlah hari.
Selain itu, tempohnya juga datang secara tidak berkala, bukannya normal seperti selalu.
Foto Kredit: nymag.com
7. Pengambilan Perancang Kehamilan
Pengambilan perancang kehamilan seperti suntikan depo, implan, pil perancang, dan sebagainya juga mampu menjejaskan haid anda.
Ada yang menyebabkan haid anda lewat, sedikit, atau langsung tidak datang.
Pengambilan ubat-ubatan lain atau suplemen juga kadangkala mempunyai kesan terhadap haid anda yang biasanya normal.
Foto Kredit: popsugar.com
8. Penyusuan Badan Secara Ekslusif
Ibu yang sedang menyusukan anaknya biasanya akan mengalami ‘tempoh tidak subur’ semulajadi.
Ini kerana, penyusuan badan akan melepaskan hormon yang dapat mempengaruhi haid normal anda, terutamanya bagi ibu yang menyusu badan secara ‘direct’. Ada yang tidak datang haid sehingga 2 tahun lamanya, iaitu sehinggalah anak anda bercerai susu.
Foto Kredit: life2day.gr
9. Perjalanan Jauh
Perjalanan jauh yang memakan masa panjang, terutamanya yang melibatkan perubahan zon waktu, musim, persekitaran dan sebagainya turut menjadi punca lewat haid.
Foto Kredit: tripit.com
Punca Lewat Haid Perlu Dikenalpasti
Terdapat banyak punca lewat haid yang boleh dikenalpasti. Ini kerana, haid yang normal menunjukkan tahap kesuburan anda berada pada tahap yang baik.
Jika anda telah membuat ujian kehamilan dan mendapatinya negatif, anda boleh cuba lagi dalam masa seminggu. Namun, jika masalah ini berpanjangan, anda bolehlah berjumpa doktor untuk mendapatkan kepastian.